text:
 |
 52011PC0747
 Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE lena leasaítear Rialachán (CE) Uimh. 1060/2009 maidir le gníomhaireachtaí rátála creidmheasa /* COIM/2011/0747 leagan deireanach - 2011/0361 (COD) */
 MEABHRÁN MÍNIÚCHÁIN
 1. COMHTHÉACS AN TOGRA
 Rannpháirtithe margaidh tábhachtacha is ea
 gníomhaireachtaí rátála creidmheasa agus ní mór iad a bheith faoi réir creata
 dlí iomchuí. Tháinig Rialachán (CE) Uimh. 1060/2009 maidir le
 gníomhaireachtaí rátála creidmheasa[1] (an Rialachán maidir le
 GRCanna) i bhfeidhm ina iomláine an 7 Nollaig 2010. Ceanglaítear ann
 nach mór do ghníomhaireachtaí rátála creidmheasa (GRCanna) dianrialacha iompair
 a chomhlíonadh chun aon choinbhleachta leasa a d'fhéadfadh a bheith ann a
 mhaolú agus chun a áirithiú go mbeidh rátálacha agus an próiseas rátála
 d'ardchaighdeán agus trédhearcach a ndóthain. Bhí ar GRCanna a bhí ar an bhfód
 cheana iarratas clárúcháin a chur isteach agus ceanglais an Rialacháin an
 chomhlíonadh faoin 7 Meán Fómhair 2010.
 Tháinig leasú ar an Rialachán maidir le
 GRCanna (Rialachán Uimh. 513/2011/AE) i bhfeidhm an 1 Meitheamh 2011,
 lenar tugadh cumhachtaí maoirseachta eisiacha don Údarás Eorpach um Urrúis agus
 Margaí (ÚEUM) i leith GRCanna atá cláraithe san AE chun maoirseacht na GRCanna
 sin a lárú agus a shimpliú ar leibhéal Eorpach[2].
 Cé gur chuir sé bunús maith ar fáil, tá roinnt
 saincheisteanna a bhaineann le gníomhaíochtaí rátála creidmheasa agus le húsáid
 rátálacha nach leor mar a chuathas i ngleic leo sa Rialachán maidir le
 gníomhaireachtaí rátála creidmheasa mar atá sé faoi láthair. Baineann na
 saincheisteanna sin go háirithe leis an mbaol go mbraithfeadh rannpháirtithe
 margaidh airgeadais an iomarca ar rátálacha creidmheasa, leis an oiread
 comhchruinnithe atá sa mhargadh rátála, le dliteanas sibhialta gníomhaireachtaí
 rátála creidmheasa i ndáil le hinfheisteoirí, le coinbhleachtaí leasa maidir
 leis an tsamhail ina n-íocann an t‐eisitheoir agus struchtúr
 scairshealbhóra na GRCanna. Sa Rialachán maidir le GRCanna mar atá sé faoi
 láthair, ní théitear i ngleic le sainiúlachtaí de chuid na rátálacha
 ceannasacha a tháinig chun solais i rith ghéarchéim an fhiachais cheannasaigh
 atá ar siúl faoi láthair.
 D'aibhsigh an Coimisiún Eorpach na
 saincheisteanna reatha sin ina Theachtaireacht an 2 Meitheamh 2010
 ("rialáil na seirbhísí airgeadais ar mhaithe le fás inbhuanaithe a
 spreagadh")[3] agus i bpáipéar
 comhairliúcháin de chuid sheirbhísí an Choimisiúin an 5 Samhain 2010[4]
 inar fógraíodh gur gá athbhreithniú spriocdhírithe a dhéanamh ar an Rialachán
 maidir le GRCanna. Tá an t‐athbhreithniú sin ar áireamh sa togra seo.
 An 8 Meitheamh 2011, d'eisigh
 Parlaimint na hEorpa rún neamhreachtach maidir le GRCanna[5].
 Léirítear sa tuarascáil sin an gá atá ann an creat rialála le haghaidh gníomhaireachtaí
 rialála a fheabhsú agus bearta a dhéanamh chun an baol go mbraithfear an
 iomarca ar rátálacha a laghdú. Go sonrach, tá Parlaimint na hEorpa, agus
 dreamanna eile, i bhfabhar na ceanglais nochta i gcomhair rátálacha ceannasacha
 a fheabhsú, Innéacs Rátála Eorpach a bhunú, nochtadh faisnéise a mhéadú maidir
 le hionstraimí airgeadais struchtúrtha, agus dhliteanas sibhialta na
 ngníomhaireachtaí rátála creidmheasa. Mheas Parlaimint na hEorpa freisin gur
 cúram tábhachtach é iomaíocht a spreagadh agus bhí sí den tuairim gur cheart
 don Choimisiún fiosrú agus measúnú a dhéanamh maidir le Gníomhaireacht Rátála
 Creidmheasa Eorpach a bheadh neamhspleách a bhunú.
 I gcruinniú neamhfhoirmiúil de ECOFIN an 30 Meán
 Fómhair agus an 1 Deireadh Fómhair 2010 d'admhaigh Comhairle an
 Aontais Eorpaigh gur cheart iarracht níos mó a dhéanamh dul i ngleic le roinnt
 saincheisteanna a bhaineann le gníomhaireachtaí rátála creidmheasa, lena n‐áirítear
 an baol a bhaineann le bheith ag brath an iomarca ar ghníomhaireachtaí rátála
 creidmheasa agus an baol coinbhleachta leasa a d'fhéadfadh teacht as an
 tsamhail luacha saothair atá ag na ngníomhaireachtaí rátála. Tháinig an
 Chomhairle Eorpach an 23 Deireadh Fómhair 2011 ar an gconclúid nach
 mór dul chun cinn a dhéanamh maidir le gan a bheith ag brath an iomarca ar
 ghníomhaireachtaí rátála.
 Ina theannta sin, phléigh an Coiste Eorpach um
 Urrúis agus an Coiste Baincéireachta Eorpach, ina bhfuil ionadaithe aireachtaí
 airgeadais na mBallstát, an gá leis an gcreat rialála le haghaidh gníomhaireachtaí
 rátála creidmheasa a neartú tuilleadh, ag a gcruinnithe an 9 Samhain 2010
 agus an 19 Meán Fómhair 2011.
 Ar an leibhéal idirnáisiúnta, an 20 Deireadh
 Fómhair 2010 d'eisigh an Bord um Chobhsaíocht Airgeadais roinnt prionsabal
 maidir le laghdú a dhéanamh ar spleáchas údarás agus institiúidí airgeadais do
 rátálacha na ngníomhaireachtaí rátála creidmheasa[6].
 Iarrtar sna prionsabal sin tagairtí do rátálacha den sórt sin a bhaint as an
 reachtaíocht, nó tagairtí eile a chur ina n-ionad, i gcás ina bhfuil caighdeáin
 mhalartacha acmhainne creidmheasa ar fáil agus iarrtar iontu ceangal a chur ar
 infheisteoirí measúnuithe creidmheasa a dhéanamh dóibh féin. Formhuiníodh na
 prionsabail sin i gcruinniú mullaigh an G20 i Súl i Samhain 2010.
 Le déanaí, i gcomhthéacs athchóiriú na
 reachtaíochta baincéireachta, dhírigh an Coimisiún ar cheist na n‐institiúidí
 airgeadais a bheith ag brath an iomarca ar rátálacha[7].
 Mhol an Coimisiún riail a thabhairt isteach lena gceanglófaí ar bhainc agus ar
 ghnólachtaí infheistíochta a measúnú féin a dhéanamh ar an riosca creidmheasa a
 bhaineann leis na heintitis agus leis na hionstraimí airgeadais ina
 n-infheistíonn siad agus gan a bheith ag brath ar rátálacha seachtracha amháin
 ina leith sin. Tá foráil atá inchurtha leis sin beartaithe ag an gCoimisiún sa
 dréachtleasú ar na Treoracha maidir le gnóthais le haghaidh comhinfheistíochta
 in urrúis inaistrithe (GCUI) agus maidir le bainisteoirí cistí infheistíochta
 malartacha[8]. Tá na treoracha sin á
 mbeartú ag an am céanna leis togra seo le haghaidh Rialacháin.
 2. TORTHAÍ COMHAIRLIÚCHÁN LEIS NA PÁIRTITHE
 LEASMHARA AGUS NA MEASÚNUITHE TIONCHAIR
 Rinne an Coimisiún Eorpach comhairliúchán
 poiblí idir an 5 Samhain 2010 agus an 7 Eanáir 2011 inar
 cuireadh roghanna éagsúla ós comhair an phobail chun dul i ngleic leis na
 saincheisteanna a aithníodh. Fuair an Coimisiún thart ar 100 aighneacht ó
 gheallsealbhóirí agus cuireadh san áireamh iad agus an togra seo á dhréachtadh.
 Tá achoimre ar na freagraí ar an bpáipéar comhairliúcháin ag
 http://ec.europa.eu/internal_market/securities/docs/agencies/summary-responses‐cra-consultation-20110704_en.pdf.
 An 6 Iúil, reáchtáil seirbhísí an Choimisiúin
 cruinniú comhchéime chun tuilleadh aiseolais a fháil ó gheallsealbhóirí
 ábhartha maidir leis na saincheisteanna sin. Tá achoimre ar an gcruinniú
 comhchéime sin ag
 http://ec.europa.eu/internal_market/securities/docs/agencies/roundtable_en.pdf.
 Rinneadh measúnú tionchair le haghaidh an
 togra seo. Tá sé ar fáil ag
 http://ec.europa.eu/internal_market/securities/agencies/index_en.htm.
 Sainaithníodh na fadhbanna a leanas sa
 mheasúnú tionchair:
 –
 de dheasca na gceanglas sa reachtaíocht rátálacha
 creidmheasa seachtracha a úsáid, de dheasca na húsáide iomarcaí a bhaineann infheisteoirí
 as rátálacha seachtracha chun riosca inmheánach a bhainistiú, de dheasca na
 straitéisí infheistíochta atá nasctha go díreach le rátálacha agus de dheasca
 na faisnéise neamhleoire faoi ionstraimí airgeadais struchtúrtha, bítear ag
 brath an iomarca ar rátálacha creidmheasa seachtracha agus dá thoradh sin
 tarlaíonn comhthimthriallachas agus éifeachtaí "aille"[9]
 i margaí caipitil;
 –
 de dheasca oibiachtúlachta, críochnúlachta agus
 trédhearcachta neamhleoire i bpróiseas na rátála ceannasaí, maille lena a
 bheith ag brath an iomarca ar na rátálacha sin, tarlaíonn éifeachtaí
 "aille" agus éifeachtaí gabhála mar gheall ar athruithe ar rátálacha
 ceannasacha;
 –
 de dheasca an chomhchruinnithe iomarcaigh i margadh
 na rátála creidmheasa, de dheasca bacainní móra ar iontráil i margadh na rátála
 creidmheasa agus easpa inchomparáideachta idir rátálacha, níl ach rogha
 theoranta agus iomaíocht theoranta i margadh an rátála creidmheasa;
 –
 ceart neamhleor chun cúitimh d'úsáideoirí rátálacha
 a mbaineann caillteanas dóibh mar gheall ar rátáil mhíchruinn arna heisiúint ag
 GRC ar rátáil í a sháraíonn an Rialachán maidir le GRCanna;
 –
 d'fhéadfadh sé go mbainfí bonn de neamhspleáchas
 GRCanna mar gheall ar choinbhleachtaí leasa a thagann as an tsamhail “íocann an
 t‐eisitheoir”, as an struchtúr úinéireachta agus as caidreamh fada gnó
 leis an GRC céanna; agus
 –
 modheolaíochtaí agus próisis rátála creidmheasa
 nach bhfuil sách slán.
 Is é is príomhchuspóir an togra cuidiú le
 rioscaí don chobhsaíocht airgeadais a laghdú agus muinín infheisteoirí agus
 rannpháirtithe eile margaidh as na margaí airgeadais agus as cáilíocht na
 rátálacha a athbhunú. Breithníodh roghanna beartais éagsúla chun dul i ngleic
 leis na fadhbanna arna sainaithint agus ar an dóigh sin na cuspóirí sonracha
 comhfhreagracha a bhaint amach:
 –
 tionchar éifeachtaí "aille" ar
 institiúidí airgeadais agus margaí a laghdú trí spleáchas ar rátálacha
 seachtracha a laghdú
 –
 na rioscaí a laghdú maidir le héifeachtaí gabhála
 ag baint le hathruithe ar rátálacha ceannasacha;
 –
 dálaí an mhargaidh maidir le rátáil chreidmheasa a
 fheabhsú, ós rud é nach bhfuil ach rogha theoranta agus iomaíocht theoranta i
 margadh an rátála creidmheasa, d'fhonn cáilíocht rátálacha a fheabhsú;
 –
 ceart chun cúitimh a áirithiú d’infheisteoirí, ós
 rud é nach leor an ceart chun cúitimh atá ann faoi láthair d'úsáideoir
 rátálacha a d'fhualaing caillteanas de dheasca rátála creidmheasa arna
 heisiúint ag GRC a sháraigh an Rialachán maidir le GRCanna; agus
 –
 cáilíocht rátálacha a fheabhsú trí neamhspleáchas
 GRCanna a neartú agus trí phróisis agus modheolaíochtaí slána maidir le rátáil
 chreidmheasa a chur chun cinn. Faoi láthair, d'fhéadfadh sé go mbainfí bonn de
 neamhspleáchas GRCanna mar gheall ar choinbhleachtaí leasa a thagann as an
 tsamhail “íocann an t‐eisitheoir”, as an struchtúr úinéireachta agus as
 caidreamh fada gnó leis an GRC ceannann céanna;
 Tá na roghanna beartais dá dtugtar tosaíocht
 leagtha amach i roinn 3.4 thíos agus tá siad léirithe sa togra seo. Táthar ag
 súil go laghdóidh na roghanna seo róspleáchas na n-institiúidí airgeadais ar
 rátálacha seachtracha tríd an tábhacht a bhaineann le rátálacha seachtracha i
 reachtaíocht seirbhísí airgeadais a laghdú. Ina theannta sin, i dtaobh an
 nochta a dhéanfaidh eisitheoirí maidir leis na linnte sócmhainní atá faoina
 dtáirgí airgeadais struchtúrtha, meastar go gcabhróidh sé sin le hinfheisteoirí
 a measúnú riosca féin a dhéanamh, seachas iad a bheith ag brath go hiomlán ar
 rátálacha seachtracha amháin.
 Tiocfaidh feabhas ar thrédhearcacht agus ar
 cháilíocht rátálacha ceannasacha trí fhíorú na bunfhianaise agus tríd an
 tuarascáil taighde iomlán a ghabhann leis an rátáil a fhoilsiú.
 Le comparáid idir rátálacha ó
 ghníomhaireachtaí rátála éagsúla, comparáid lena gcabhrófar trí chaighdeáin
 choiteanna i gcomhair scálaí rátála agus Innéacs Rátála Eorpach (EURIX) a chur
 chun cinn, meastar go mbeidh tuilleadh rogha ann agus go ndéanfar strúchtúr an
 tionscail rátála a optamú. Thairis sin, ní amháin go laghdódh uainíocht
 shainordaitheach GRCanna go mór an baol do spleáchas GRC go n‐éireodh an
 GRC róthaithíoch ar eisitheoir toisc caidreamh fada gnó a bheith eatarthu, ach
 bheadh tionchar dearfach suntasach ag an uainíocht sin freisin ar thuilleadh
 rogha a bheith sa tionscal rátála trí níos mó deiseanna gnó a thabhairt do
 GRCanna beaga.
 Ó thaobh cosaint infheisteoirí de, dá mbunófaí
 ceart chun cúitimh d'infheisteoirí i gcoinne GRCanna thabharfaí dreasacht mhór
 do GRCanna a n-oibleagáidí dlíthiúla a chomhlíonadh agus a áirithiú go bhfuil a
 rátálacha d'ardcháilíocht. Cuirfear feabhas ar neamhspleáchas rátálacha trí
 cheanglas a thabhairt isteach go mbeidh ar eisitheoirí an GRC a úsáideann siad
 a athrú go tréimhsiúil agus trí fheabhas a chur ar na ceanglais neamhspleáchais
 atá ar struchtúr úinéireachta GRCanna. Thairis sin, níor cheart do GRCanna a
 bheith in ann rátálacha iarrtha a sholáthar d'eisitheoir agus dá tháirgí an
 tráth céanna.
 Ina theannta sin, chuirfí feabhas ar
 thrédhearcacht agus cáilíocht rátálacha trí na rialacha maidir le nochtadh
 modheolaíochtaí rátála a neartú, trí phróiseas a thabhairt isteach maidir le
 forbairt agus formheas modheolaíochtaí rátála, lena n‐áirítear an
 ceanglas go gcuirfidh GRCanna in iúl na cúiseanna le modhnuithe a dhéanamh ar a
 modheolaíochtaí rátála agus go dtabharfaidh siad údar leis na cúiseanna sin
 agus trí cheangal a chur ar GRCanna eisitheoirí a chur ar an eolas fada go leor
 sula bhfoilseofar rátáil.
 Ó thaobh costas de, bheadh costais bhreise ar
 ghnólachtaí airgeadais de bharr na gceanglas maidir le bainistíocht riosca
 inmheánach a fheabhsú agus maidir le húsáid samhlacha rátála inmheánaí chun
 críocha rialála agus bheadh costais bhreise ar eisitheoirí de bharr na
 gceanglas feabhsaithe maidir le nochtadh. Tabhóidh GRCanna costais chomhlíonta
 atriallacha freisin chun an riosca go dtarlóidh éifeachtaí gabhála i ndáil le
 rátálacha ceannasacha, a mhaolú. Ní mhéadófaí costais GRCanna mórán, áfach, mar
 gheall ar bhearta chun iomaíocht a fheabhsú. Táthar ag súil go mbeidh costais
 um chomhlíonadh i gceist leis an rogha beartais a bhaineann le dliteanas
 sibhialta GRCanna i leith infheisteoirí toisc gur gá an dliteanas sibhialta a
 árachú nó, in éagmais na hinárachaitheachta, gur gá maolán airgeadais a chruthú
 chun éilimh fhéideartha ó infheisteoirí a chumhdach. Ar deireadh thiar, ní
 mheastar go mbeidh aon chostais shuntasacha ag baint leis na roghanna
 tosaíochta i ndáil le neamhspleáchas GRCanna.
 3. EILIMINTÍ DLÍ AN TOGRA
 3.1. Bunús dlí
 Tá an togra bunaithe ar Airteagal 114 den
 CFAE.
 3.2. Coimhdeacht agus
 comhréireacht
 I gcomhréir le prionsabal na coimhdeachta (Airteagal 5(3)
 den CFAE), níor cheart beart a dhéanamh ar leibhéal an AE mura féidir leis na
 Ballstáit na haidhmeanna atá beartaithe a bhaint amach go leormhaith as a
 stuaim féin agus gurbh fhearr, i ngeall ar scála nó ar éifeachtaí na
 gníomhaíochta atá beartaithe, iad a bhaint amach ar leibhéal an AE. Gnó
 domhanda atá i gceist le gnó na ngníomhaireachtaí rátála creidmheasa. Úsáideann
 rannpháirtithe margaidh ar fud an AE rátálacha a eisíonn gníomhaireacht rátála
 creidmheasa atá bunaithe i mBallstát amháin. D'fhéadfadh tionchar díobhálach a
 bheith ag teipeanna nó easpa creat rialúcháin i gcomhair gníomhaireachtaí
 rátála creidmheasa i mBallstát ar leith ar rannpháirtithe margaidh agus ar
 mhargaí airgeadais ar fud an AE. Mar sin, tá gá le rialacha rialála a bheidh
 infheidhmithe ar fud an AE chun infheisteoirí agus margaí a chosaint ó easnaimh
 a d'fhéadfadh a bheith i gceist. Dá bhrí sin, is trí bheart ón AE is fearr a
 bhainfear aon ghníomhaíochtaí eile maidir le GRCanna amach.
 Tá na leasuithe atá beartaithe comhréireach
 freisin, mar a cheanglaítear le hAirteagal 5(4) de CAE. Ní théann na
 leasuithe thar a bhfuil riachtanach chun a gcuspóirí a bhaint amach. Feabhsófar
 na coinníollacha a bhaineann le gníomhaireachtaí rátála creidmheasa go
 háirithe: cuirfear ceangal ar eisitheoirí an ghníomhaireacht rátála creidmheasa
 a íocann siad chun rátálacha creidmheasa a eisiúint a athrú agus
 gníomhaireachtaí rátála creidmheasa difriúla a cheapadh chun rátálacha
 creidmheasa a eisiúint ina leith agus i leith a n-ionstraimí fiachais. Cé go
 gcuireann na hoibleagáidí sin teorainn ar shaoirse ghnó, tá siad comhréireach i
 ndáil leis na cuspóirí atáthar a shaothrú agus cuirtear an timpeallacht rialála
 i gcuntas leo. Níl feidhm acu ach maidir le seirbhís chun leasa an phobail
 (rátálacha creidmheasa is féidir a úsáid chun críocha rialála), ar seirbhís í a
 dhéanann institiúidí rialaithe (gníomhaireachtaí rátála creidmheasa) i ndálaí
 áirithe (an tsamhail 'íocann an t‐eisitheoir') agus, i gcás uainíochta,
 tá feidhm shealadach leo. Níl aon chosc, áfach, ar ghníomhaireachtaí rátála
 creidmheasa leanúint de sheirbhísí rátála creidmheasa a sholáthar sa mhargadh:
 má tá ar ghníomhaireacht creidmheasa rátála staonadh de sheirbhísí rátála
 creidmheasa a sholáthar d'eisitheoir ar leith, beidh sí fós in ann rátálacha
 creidmheasa a sholáthar d'eisitheoirí eile. I gcomhthéacs an mhargaidh agus an
 riail maidir le huainíocht i bhfeidhm ina hiomláine, tiocfaidh méadú ar
 dheiseanna gnó ós rud é go mbeadh ar gach eisitheoir a ghníomhaireacht rátála
 creidmheasa a athrú. Thairis sin, beidh cead i gcónaí ag gníomhaireachtaí
 rátála creidmheasa rátálacha creidmheasa gan iarraidh a eisiúint maidir leis an
 eisitheoir céanna, ag baint tairbhe as a dtaithí.
 Foráiltear sna leasuithe freisin maidir le
 teorainn a chur ar infheisteoirí agus ar ghníomhaireachtaí móra rátálacha
 creidmheasa i ndáil le roghanna infheistíochtaí áirithe. Beidh cosc ar
 infheisteoirí a bhfuil rannpháirtíocht in GRC acu, ar fiú ar a laghad 5 %
 é, breis is 5 % a bheith acu in aon GRC eile. Is gá an srian sin chun a
 áirithiú gur léir go bhfuil GRCanna neamhspleách, rud nach mbeadh chomh soiléir
 sin dá mbeadh na scairshealbhóirí céanna nó na baill chéanna ag infheistiú go
 suntasach i ngníomhaireachtaí rátála creidmheasa éagsúla nach mbaineann leis an
 ngrúpa céanna de ghníomhaireachtaí rátála creidmheasa, fiú mura mbeadh na
 scairshealbhóirí nó na baill sin i gcumas tionchar ceannasach a imirt ná rialú
 a fheidhmiú go dleathach. Is mó an baol sin toisc gur cuideachtaí
 neamhliostaithe iad GRCanna an AE, mar dá bhrí sin is lú a dtrédhearcacht. Mar
 sin féin, chun a áirithiú go bhféadfar infheistíocht ar bhonn iomlán
 eacnamaíoch a dhéanamh i ngníomhaireachtaí rátála creidmheasa i gcónaí, ní
 bhainfidh an cosc ar infheistiú i mbreis is gníomhaireacht rátála creidmheasa
 amháin ag an am céanna le hinfheistíochtaí a théann trí scéimeanna
 comhinfheistíochta a bhainistíonn tríú páirtithe atá neamhspleách ar an
 infheisteoir agus nach bhfuil faoi réir a thionchair.
 3.3. Comhlíonadh Airteagal 290
 agus Airteagal 291 den CFAE
 An 23 Meán
 Fómhair 2009, ghlac an Coimisiún tograí le haghaidh Rialachán lenar
 bunaíodh an tÚdarás Baincéireachta Eorpach (ÚBE), an tÚdarás Eorpach um Árachas
 agus Pinsin Ghairme (ÚEÁPG) agus an tÚdarás Eorpach um Urrúis agus Margaí
 (ÚEUM). Ina thaobh sin is mian leis an gCoimisiún na Ráitis i ndáil le hAirteagal 290
 agus le hAirteagal 291 den CFAE a lua, ar ráitis iad a rinne sé agus na
 Rialacháin lenar bunaíodh na hÚdaráis Maoirseachta Eorpacha á nglacadh. De réir
 na ráiteas sin: "Maidir leis an bpróiseas chun caighdeáin rialála a
 ghlacadh, tugann an Coimisiún le fios go láidir go bhfuil carachtar uathúil ag
 earnáil na seirbhísí airgeadais, atá ag eascairt as struchtúr Lamfalussy agus a
 dtugtar aitheantas dó go sainráite i nDearbhú 39 a ghabhann le CFAE. Mar sin
 féin, tá an‐amhras go deo ar an gCoimisiún an bhfuil na srianta atá ar a
 ról, agus gníomhartha tarmligthe agus bearta cur chun feidhme á nglacadh aige,
 ag teacht le hAirteagal 290 agus Airteagal 291 CFAE."
 3.4. Míniú ar an togra
 Leasaítear an Rialachán maidir le GRCanna le hAirteagal 1
 den togra seo. Tagraíonn na tagairtí sna foranna a leanas do na hAirteagail nua
 nó leasaithe sa Rialachán maidir le GRCanna, mura sonraítear a mhalairt.
 3.4.1. Raon feidhme an Rialacháin a
 shíneadh chun tuartha rátála a chumhdach
 Sa bhreis ar rátálacha creidmheasa, foilsíonn
 GRCanna "tuartha rátála" a thugann tuairim faoin treo inar
 dealraitheach go rachaidh rátáil chreidmheasa sa todhchaí. Le togra an
 Choimisiúin, sínfear raon feidhme na rialacha maidir le rátáil chreidmheasa chun
 "tuartha rátála" a chumhdach, más iomchuí. Iarrtar sa téacs
 leasaithe, go háirithe, go nochtfaidh GRCanna an tréimhse a mbeifear ag súil le
 hathrú ar an rátáil chreidmheasa lena linn (cf. Iarscríbhinn I, Roinn D, Cuid II,
 pointe 2(f)). Déanfar an Rialachán maidir le GRCanna a oiriúnú sna háiteanna a
 leanas: Airteagail 3, 6(1), 7(5), 8(2), agus 10(1) agus (2); in Iarscríbhinn I,
 Roinn B, pointí 1, 3, agus 7; Roinn C, pointí 2, 3 agus 7; Roinn D, Cuid I,
 pointí 1, 2, 4 agus 5; agus Roinn E, Cuid I, pointe 3. Thairis sin, tá na
 leasuithe a bhfuil tuairisc orthu thíos curtha in oiriúint freisin, más
 iomchuí, do thabhairt isteach choincheap an tuair rátála.
 3.4.2. Leasuithe i ndáil le húsáid
 rátálacha creidmheasa
 In Airteagal 5a nua a chuirfear isteach
 sa Rialachán maidir le GRCanna ceanglaítear ar institiúidí airgeadais áirithe a
 measúnú féin a dhéanamh ar riosca creidmheasa. Dá bhrí sin, ba cheart go
 seachnóidís a bheith ag brath go hiomlán nó go meicníoch ar rátálacha
 creidmheasa seachtracha chun acmhainn chreidmheasa sócmhainní a mheas. Ba
 cheart d'údaráis inniúla maoirseacht a dhéanamh ar phróisis mheasúnaithe
 creidmheasa na ngnólachtaí airgeadais sin féachaint go bhfuil siad
 leordhóthanach. Ar áireamh leis sin, bheadh faireachán d'fhonn a chinntiú nach
 bhfuil gnólachtaí airgeadais ag brath an iomarca ar rátálacha creidmheasa.
 Eascraíonn an riail sin ó phrionsabail an Bhoird um Chobhsaíocht Airgeadais
 chun spleáchas ar rátálacha GRCanna a laghdú, arna n-eisiúint i nDeireadh
 Fómhair 2010.
 Sa bhreis air sin, i gcomhréir le hAirteagal 5b
 nua, níor cheart do ÚEUM, ÚBE ná ÚEÁPG tagairt do rátálacha creidmheasa ina
 dtreoirlínte, ina moltaí ná ina ndréachtchaighdeáin theicniúla i gcás ina
 bhféadfaidh tagairtí den sórt sin a chur faoi deara d'údaráis inniúla nó do
 rannpháirtithe margaidh airgeadais a bheith ag brath go meicníoch ar rátálacha
 creidmheasa. Ina theannta sin, ba cheart dóibh na treoracha agus na moltaí atá
 acu cheana a oiriúnú dá réir sin, agus faoin 31 Nollaig 2013 ar a
 dheireanaí.
 Is é is aidhm do na leasuithe eile dul i
 ngleic leis an riosca go mbeadh rannpháirtithe margaidh airgeadais ag brath an
 iomarca ar rátálacha creidmheasa maidir le hionstraimí airgeadais struchtúrtha,
 agus cáilíocht rátálacha creidmheasa a fheabhsú i dtaobh ionstraimí den sórt
 sin:
 –
 Airteagal 8a: leis an Airteagal nua seo
 ceanglaítear ar eisitheoirí (nó tionscnóirí nó urraitheoirí) faisnéis shonrach
 a nochtadh maidir le táirgí airgeadais struchtúrtha ar bhonn leanúnach, go
 háirithe maidir le príomheilimintí na linnte sócmhainní atá faoina dtáirgí
 airgeadais struchtúrtha, ar faisnéis í a theastaíonn ó infheisteoirí chun a
 measúnuithe creidmheasa féin a dhéanamh agus ar an dóigh sin a sheachaint go
 mbeidís ag brath ar rátálacha seachtracha. Tá an fhaisnéis sin le nochtadh trí
 shuíomh gréasáin láraithe a oibreoidh ÚEUM;
 –
 Airteagal 8b: leis an Airteagal nua seo
 ceanglaítear ar eisitheoirí (nó ar na tríú páirtithe gaolmhara) a iarrann
 rátáil dhá ghníomhaireacht rátála a fhruiliú, neamhspleách ar a chéile, chun
 dhá rátáil chreidmheasa neamhspleácha a eisiúint ag an am céanna i dtaobh na
 hionstraime airgeadais struchtúrtha céanna.
 Ar deireadh, ba cheart a thabhairt faoi deara
 go bhfuil an Coimisiún ag beartú leasuithe ag an am céanna ar Theoir 2009/65/CE
 ó Pharlaimint na hEorpa agus ón gComhairle an 13 Iúil 2009 maidir le
 comhordú dlíthe, rialachán agus forálacha riaracháin a bhaineann le gnóthais le
 haghaidh comhinfheistíochta in urrúis inaistrithe (GCUI)[10]
 agus Treoir 2011/61/AE ó Pharlaimint na hEorpa agus ón gComhairle an 8 Meitheamh 2011
 maidir le Bainisteoirí Cistí Infheistíochta Malartacha chun a áirithiú go
 gcomhtháthófar isteach sa reachtaíocht náisiúnta lena gcuirtear na treoracha
 sin chun feidhme an prionsabal go seachnófar róspleáchas ar rátálacha
 creidmheasa.
 3.4.3. Leasuithe i ndáil le neamhspleáchas
 GRCanna
 Leis an ngrúpa leasuithe seo bunaítear
 rialacha neamhspleáchais níos déine lena bhfuil sé mar aidhm dul i ngleic le
 coinbhleachtaí leasa maidir leis an tsamhail 'íocann an t‐eisitheoir'
 agus maidir le struchtúr scairshealbhóirí GRCanna:
 –
 Airteagal 6a: leis an Airteagal nua seo
 cuirfear cosc ar bhall nó ar scairshealbhóir ar bith de chuid GRC ag a bhfuil
 rannpháirtíocht ar fiú ar a laghad 5 % é, 5 % nó níos mó a bheith
 aige in aon GRC eile, ach amháin más ball den ghrúpa céanna iad na GRCanna i
 gceist;
 –
 Airteagal 6b: leis an Airteagal nua seo
 tabharfar riail uainíochta isteach i gcomhair GRCanna arna bhfruiliú ag
 eisitheoir (i.e. ní bhaineann sí le rátálacha gan iarraidh) chun an t‐eisitheoir
 féin a rátáil nó chun a ionstraimí fiachais a rátáil. Níor cheart don GRC a
 bheith fruilithe ar feadh breis is 3 bliana nó ar feadh breis is aon bhliain
 amháin má rátálann sé breis is deich gcinn d'ionstraimí fiachais rátáilte as a
 chéile de chuid an eisitheora. Ní ghearrfar an tréimhse fhruilithe atá ceadaithe
 go tréimhse níos giorra ná bliain mar gheall ar an riail sin, áfach. I gcás ina
 n-iarrfaidh eisitheoir breis is rátáil amháin dó féin nó dá ionstraim, is cuma
 má dhéanann sé amhlaidh de bharr oibleagáide dlíthiúla nó dá dheoin féin, ní gá
 ach do cheann amháin de na gníomhaireachtaí uainíocht a dhéanamh. Mar sin féin,
 sé bliana a bheidh socraithe mar thréimhse uasta i gcomhair gach ceann de na
 GRCanna i gceist. Níor cheart cead a bheith ag an iar-GRC (ná ag aon GRC eile
 ar leis an ngrúpa céanna é nó ag a bhfuil naisc geallsealbhóra leis an iar-GRC)
 dul ar ais chuig an eisitheoir céanna arís ná chuig a ionstraimí go dtí go
 mbeidh tréimhse mharana iomchuí istigh. Foráiltear san Airteagal seo freisin go
 dtabharfaidh an GRC atá ag imeacht comhad aistrithe don GRC nua ina mbeidh
 faisnéis ábhartha;
 A bhuí leis an riail uainíochta sin meastar go
 maolófar go suntasach na coinbhleachtaí leasa a d'fhéadfadh a bheith ag baint
 leis an tsamhail "íocann an t‐eisitheoir". Thairis sin,
 leanfaidh an Coimisiún de bheith ag déanamh faireacháin ar a iomchuí atá
 samhlacha luacha saothair de chuid gníomhaireachtaí rátála creidmheasa agus
 cuirfidh sé tuarascáil faoi sin faoi bhráid Pharlaimint na hEorpa agus faoi
 bhráid na Comhairle an 7 Nollaig 2012, mar a cheanglaítear le hAirteagal 39(1)
 den Rialachán. Sa chomhthéacs sin, breithneoidh an Coimisiún freisin réitigh a
 théann níos faide i ndáil leis an tsaincheist sin de réir an mheasúnaithe
 uirthi i ndlínsí eile faoi láthair, i SAM san áireamh.
 Ní bhaineann Airteagal 6b le rátálacha
 ceannasacha;
 –
 Iarscríbhinn I, Roinn C, pointe 8 i ndáil
 le hAirteagal 7(4): cuirfear na rialacha maidir le huainíocht inmheánach
 na foirne laistigh de GRC in oiriúint chun Airteagal 6b nua a thabhairt i
 gcuntas. Foráiltear sna rialacha nua nár cheart do na príomhanailísithe rátála
 a bheith bainteach le rátáil aon eintitis ar leith ar feadh breis is 4 bliana,
 agus ar an dóigh sin cuirfear cosc ar na hanailísithe sin bogadh go GRC eile le
 comhad cliaint. Foráiltear maidir le rialacha faoi na rialacha uainíochta
 inmheánaí freisin, i gcás ina soláthróidh GRC rátálacha gan iarraidh nó
 rátálacha ceannasacha;
 –
 Iarscríbhinn I, Roinn B, pointe 3:
 chuirfeadh an Rialachán cosc ar GRC rátáil creidmheasa a eisiúint (nó
 chuirfeadh sé ceangal ar an GRC sin a nochtadh go bhféadfaí difear a dhéanamh
 don rátáil chreidmheasa) i gcás ina bhféadfadh coinbhleachtaí leasa a bheith i
 gceist nó ina mbeadh coinbhleachtaí leasa iarbhír de thoradh duine (sa bhreis
 ar an GRC agus a fhoireann, atá cumhdaithe ag na rialacha cheana) a bheith
 bainteach leis ag a bhfuil breis is 10 % de chaipiteal nó de chearta
 vótála an GRC, nó ar duine é atá i gcumas ar bhealach eile tionchar suntasach a
 imirt ar ghníomhaíochtaí gnó an GRC, in imthosca áirithe, amhail
 infheistíochtaí san eintiteas rátáilte, é a bheith ina chomhalta de bhord an
 eintitis rátáilte etc;
 –
 Iarscríbhinn I, Roinn B, pointe 4: daoine
 ag a bhfuil breis is 5 % de chaipitil nó de chearta vótála an GRC, nó ar
 daoine iad atá i gcumas ar bhealach eile tionchar suntasach a imirt ar ghníomhaíochtaí
 gnó an GRC, níor cheart cead a bheith acu seirbhísí comhairliúcháin ná
 seirbhísí comhairleacha a sholáthar d'eintitis rátáilte maidir le struchtúr
 corparáideach ná dlíthiúil, sócmhainní, dliteanais ná gníomhaíochtaí an
 eintitis rátáilte sin.
 3.4.4. Leasuithe i ndáil le nochtadh faisnéise maidir le
 modheolaíochtaí GRCanna, rátálacha creidmheasa agus tuartha rátála
 Neartóidh grúpa eile leasuithe na rialacha
 maidir le nochtadh modheolaíochtaí rátála, d'fhonn próisis rátála creidmheasa
 atá slán a chur chun cinn agus, ar deireadh, rátáil cháilíochta a fheabhsú:
 –
 Airteagail 8(5a), 8(6)(aa) agus 22a(3): sna
 forálacha seo atá beartaithe leagtar síos nósanna imeachta chun modheolaíochtaí
 nua rátála a ullmhú nó chun cinn atá ann cheana a mhodhnú. Ceanglaítear leo
 comhairliúchán le geallsealbhóirí maidir leis na modheolaíochtaí nua nó maidir
 leis na hathruithe atáthar a bheartú agus an call atá leo. Thairis sin, ba
 cheart do GRCanna na modheolaíochtaí beartaithe a chur faoi bhráid ÚEUM chun
 measúnú a dhéanamh go gcomhlíonann siad na ceanglais atá ann cheana. Ní
 fhéadfar na modheolaíochtaí nua a úsáid ach amháin tar éis do ÚEUM iad a
 fhormheas. Ceanglaítear sna rialacha sin freisin go bhfoilseofar na
 modheolaíochtaí nua maille le míniú mionsonraithe;
 –
 Airteagal 8(7): beidh gach GRC faoi oibleagáid
 earráidí ina mhodheolaíochtaí nó i gcur i bhfeidhm a mhodheolaíochtaí a
 cheartú, chomh maith le ÚEUM, an t‐eintiteas rátáilte agus an pobal i
 gcoitinne a chur ar an eolas i dtaobh earráidí den sórt sin;
 –
 Iarscríbhinn I, Roinn D, Cuid I, pointe
 2a: sínfear an ceanglas Treoir a thabhairt maidir le modheolaíochtaí agus
 boinn tuisceana taobh thiar de rátálacha sa dóigh nach mbainfidh sé le táirgí
 airgeadais struchtúrtha amháin ach le gach aicme sócmhainne. Ba cheart an Treoir a
 thabharfaidh na GRCanna a bheith follasach agus sothuigthe.
 Treiseofar oibleagáidí eile ar GRCanna maidir
 le nochtadh:
 –
 Iarscríbhinn I, Roinn D, Cuid I, pointe
 3: déileálann an fhoráil seo leis an bhfaisnéis atá le soláthar ag GRCanna
 d'eisitheoirí maidir leis na príomhfhorais a bhfuil rátáil nó tuar bunaithe
 orthu sula bhfoilseofar an rátáil nó an tuar, chun deis a thabhairt don
 eintiteas rátáilte aon earráidí sa rátáil a bhrath. Leis an riail atá
 beartaithe ceanglófar ar GRCanna eisitheoirí a chur ar an eolas le linn
 uaireanta oibre an eintitis rátáilte agus lá iomlán oibre ar a laghad roimh an
 bhfoilsiú. Bainfidh an riail sin le gach rátáil, bíodh sé iarrtha nó gan
 iarraidh, agus le tuartha;
 –
 Iarscríbhinn I, Roinn D, Cuid I, pointe
 6: Ba cheart do GRCanna faisnéis a nochtadh maidir leis na heintitis nó na
 hionstraimí fiachais ar fad a chuirfear faoina mbráid i gcomhair a
 n-athbhreithnithe tosaigh nó i gcomhair a réamhrátála. Ar an dóigh sin, leis an
 riail nua sínfear an oibleagáid sin níos faide ná na rátálacha ar tháirgí
 airgeadais struchtúrtha. Leis an leasú seo, tá sé i gceist pointe 4 i gCuid II
 de Roinn D d'Iarscríbhinn I a scriosadh.
 3.4.5. Leasuithe i ndáil le rátálacha
 ceannasacha
 Déanfar na rialacha a bhaineann le rátálacha
 ceannasacha (rátáil Stáit, réigiúin nó údaráis áitiúil de chuid Stáit nó rátáil
 ionstraime arbh é Stát nó réigiún nó údarás áitiúil Stáit a d'eisigh an fiachas
 nó an oibleagáid airgeadais di) a threisiú go háirithe, d'fhonn cáilíocht na
 rátálacha sin a fheabhsú:
 –
 Airteagal 8(5), athrófar an dara fomhír:
 Ceanglófar ar GRCanna rátálacha ceannasacha a mheasúnú níos minice: gach sé mhí
 seachas gach dhá mhí déag;
 –
 Iarscríbhinn 1, Roinn D: cuirfear isteach Cuid III
 nua maidir le hoibleagáidí breise i ndáil le cur i láthair rátálacha ceannasacha.
 Go háirithe, ní mór do GRCanna tuarascáil taighde iomlán a fhoilsiú nuair a
 eisíonn agus nuair a leasaíonn siad rátálacha ceannasacha, chun trédhearcacht
 agus tuiscint úsáideoirí a fheabhsú. Níor cheart rátálacha ceannasach a
 fhoilsiú ach tar éis ama scoir gnó agus uair a chloig ar a laghad sula
 n-osclaíonn ionaid trádála san AE;
 –
 Iarscríbhinn I, Roinn E, Cuid III, pointe
 3 agus pointe 7: neartófar na rialacha maidir le foilsiú tuarascála
 trédhearcachta ag GRCanna trí cheangal a chur ar GRCanna a bheith trédhearcach
 maidir le leithdháileadh foirne ar rátáil aicmí éagsúla sócmhainne (i.e.
 corparáideach, airgeadas struchtúrtha, rátálacha ceannasacha). Ba cheart do
 GRCanna sonraí díchomhiomlánaithe a sholáthar maidir lena láimhdeachas, lena
 n-áirítear sonraí maidir leis na táillí arna ngineadh in aghaidh gach aicme
 sócmhainne. A bhuí leis an bhfaisnéis sin, ba cheart a bheith in ann a mheas an
 méad úsáide a bhaineann GRCanna as a n-acmhainní agus rátálacha creidmheasa á
 n-eisiúint acu.
 3.4.6. Leasuithe i ndáil le
 hinchomparáideacht rátálacha creidmheasa agus táillí as rátálacha creidmheasa
 Cuspóir eile de chuid an togra seo is ea
 feabhas a chur ar iomaíocht i margadh na rátála creidmheasa agus ar cháilíocht
 rátálacha. Is leis na leasuithe a leanas go háirithe a shaothraítear an cuspóir
 sin, ar leasuithe iad a chuireann inchomparáideacht rátálacha creidmheasa chun
 cinn agus a dhéanann foráil maidir le breis trédhearcachta i dtaobh na dtáillí
 a ghearrtar as rátálacha creidmheasa:
 –
 Airteagal 11a: leis an Airteagal nua seo
 ceanglaítear ar GRCanna a rátálacha a chur ar aghaidh go ÚEUM, sa dóigh sin
 áiritheofar go bhfoilseofar gach rátáil atá ar fáil i gcomhair ionstraime
 fiachais i bhfoirm Innéacs Rátála Eorpaigh (EURIX) a bheidh ar fáil
 d'infheisteoirí gan bhac.
 –
 Airteagal 21(4a): leis an mír nua seo
 tabharfar de chumhacht do ÚEUM dréachtchaighdeáin theicniúla a fhorbairt, lena
 bhformheas ag an gCoimisiún, maidir le scála rátála comhchuibhithe a úsáidfidh
 GRCanna. Bheadh ar gach rátáil na caighdeáin scála chéanna a leanúint, ag
 áirithiú go bhféadfadh infheisteoirí comparáid a dhéanamh do héasca idir
 rátálacha. B'úsáidí EURIX d'infheisteoirí agus go gheallsealbhóirí eile a bhuí
 leis an bhforáil seo;
 –
 Iarscríbhinn I, Roinn B pointe 3a: ba
 cheart na táillí a ghearrann GRCanna ar a gcliaint as rátálacha a sholáthar
 (agus seirbhísí coimhdeacha) a bheith neamh‐idirdhealaitheach (i.e.
 bunaithe ar chostais iarbhír agus critéir phraghsála trédhearcacha) agus níor
 cheart iad a bheith bunaithe ar aon chineál teagmhais (i.e. gan a bheith ag
 brath ar thoradh na hoibre atá déanta). Is é is aidhm don fhoráil nua seo
 freisin coinbhleachtaí leasa a sheachaint (e.g. d'fhéadfadh eintitis rátáilte
 táillí níos airde a íoc i gcomhair rátálacha a bheadh rófhabhracha);
 –
 Iarscríbhinn I, Roinn E, Cuid II, pointe
 2(a) agus pointe 2(aa): leis an bpointe leasaithe, pointe 2(a), ceanglaítear ar
 GRCanna liosta táillí a ghearr siad ar a gcliaint a nochtadh le ÚEUM gach
 bliain, ar táillí iad a gearradh as rátálacha aonair agus as seirbhísí
 coimhdeacha. Comhlánófar an nochtadh maidir le táillí trí bhíthin na forála nua
 i dtaobh phointe 7 de Chuid III de Roinn E d'Iarscríbhinn I a
 bhfuil tuairisc uirthi thuas. Ceanglaítear ar GRCanna i bpointe 2(aa) freisin a
 mbeartas praghsála a nochtadh le ÚEUM, lena n-áirítear na critéir phraghsála i
 ndáil le rátálacha i gcomhair aicmí éagsúla sócmhainne.
 Ar deireadh, leis an togra atá beartaithe
 ceanglófar ar ÚEUM roinnt gníomhaíochtaí faireacháin a dhéanamh maidir le
 comhchruinniú sa mhargadh (cf. Airteagal 21.(5)) agus ceanglófar ar an
 gCoimisiún tuarascáil a ullmhú maidir leis an tsaincheist sin (Airteagal 39(4)).
 3.4.7. Leasuithe i ndáil le dliteanas
 sibhialta gníomhaireachtaí rátála creidmheasa i dtaca le hinfheisteoirí
 Cé go bhfuil forálacha sa togra seo le haghaidh
 Rialacháin a bhfuil sé mar aidhm acu an riosca a laghdú go mbeifí ag brath an
 iomarca ar rátálacha creidmheasa seachtracha (féach roinn 3.4.2 den mheabhrán
 míniúcháin seo), leanfaidh rátálacha creidmheasa, bíodh siad eisithe chun
 críocha rialála nó ná bíodh, de thionchar a bheith acu amach anseo ar chinntí
 infheistíochta. Dá bhrí sin, tá mortabháil nach beag ar GRCanna i leith
 infheisteoirí a áirithiú go gcomhlíonfar rialacha an Rialacháin maidir le
 GRCanna. Léirítear an méid sin in Airteagal 35a atá beartaithe sa
 Rialachán maidir le GRCanna, ar Airteagal é a chuirfidh an dliteanas ar
 GRC i gcás ina sáróidh sé, d'aon ghnó nó de dheasca mórfhaillí, an Rialachán
 maidir le GRCanna, agus má dhéantar, dá dheasc sin, damáiste d'infheisteoir a
 bhí ag brath ar rátáil chreidmheasa de chuid an GRC sin, ar chuntar go ndearna
 an sárú i gceist difear don rátáil chreidmheasa.
 3.4.8. Leasuithe eile
 Déanfar téacs an Rialacháin a chur in oiriúint
 freisin chun roinnt oibleagáidí a shoiléiriú maidir le GRCanna "deimhnithe"
 atá bunaithe i dtríú tíortha. Dá bhrí sin, leasófar Airteagail 5(8),
 11(2), 19(1) agus 21(4)(e) den Rialachán maidir le GRCanna dá réir sin.
 Cuirfear liosta na sáruithe in Iarscríbhinn III
 agus in Airteagal 36a(2) den Rialachán maidir le GRCanna in oiriúint do na
 hathruithe eile ar an Rialachán.
 Chun an Rialachán maidir le GRCanna a chur i
 gcomhréir le téarmaíocht Chonradh Liospóin, cuirfear tagairtí don
 "Aontas" in ionad tagairtí don "Comhphobal".
 3.4.9 Ceist na Gníomhaireachta
 Rátála Eorpaí
 Níl sé mar aidhm ag an togra seo
 gníomhaireacht rátála creidmheasa Eorpach a bhunú.
 Mar a d'iarr Parlaimint na hEorpa ina
 tuarascáil ar ghníomhaireachtaí rátála creidmheasa an 8 Meitheamh 2011
 rinneadh an rogha sin a mheas go mionsonraithe sa mheasúnú tionchair a ghabhann
 leis an togra seo.
 Baineadh de thátal sa mheasúnú tionchair sin,
 cé go bhféadfadh tairbhe áirithe a bheith le GRC a chisteofaí go poiblí ó
 thaobh ilghnéitheacht na dtuairimí sa mhargadh rátála a mhéadú de agus ó thaobh
 rogha mhalartach a chur ar fáil seachas an tsamhail "íocann an t‐eisitheoir"
 de freisin, go mbeadh sé deacair dul i ngleic le ceisteanna maidir le
 coinbhleachtaí leasa agus le hinchreidteacht, go háirithe dá soláthródh an GRC
 sin rátálacha ar fhiachas ceannasach. Níor cheart go ndíspreagfadh na tátail
 sin gníomhairí eile ó ghníomhaireachtaí rátála creidmheasa nua a bhunú, áfach.
 Déanfaidh an Coimisiún faireachán ar an méid ilghnéitheachta atá á tabhairt
 isteach sa mhargadh rátála creidmheasa a bhuí le teacht isteach comhlachtaí
 príobháideacha nua.
 Tá roinnt beart sa togra seo ar cheart go
 gcuirfidís le tuilleadh ilghnéitheachta agus rogha sa tionscal rátála
 creidmheasa:
 –
 leis an riail uainíochta atá beartaithe beidh sé
 ina cheangal gníomhaireachtaí rátála creidmheasa a athrú go rialta, agus ba
 cheart go n-osclófaí an margadh rátála creidmheasa do chomhlachtaí nua; agus
 –
 an toirmeasc atá beartaithe ar ghníomhaireachtaí
 rátála creidmheasa móra GRCanna eile a fháil mar éadáil ar feadh tréimhse deich
 mbliana.
 Tá an Coimisiún ag fiosrú freisin i dtaobh
 cistí an Aontais a úsáid chun líonraí GRCanna beaga a chur chun cinn ionas go
 mbeidís in ann a n-acmhainní a chomhthiomsú agus barainneacht mhórscála a
 dhéanamh.
 4. IMPLEACHT BHUISÉADACH
 Níl aon tionchar ag an togra ón gCoimisiún ar
 bhuiséad an Aontais Eorpaigh. Go háirithe, ní bheadh cistiú breise ón AE i
 gcomhair ÚEUM ag teastáil de bharr na gcúraimí a shannfaí dó.
 Ba cheart a thabhairt faoi deara freisin go
 bhforáiltear in Airteagal 19 den Rialachán maidir le GRCanna[11]
 go mbeidh an méid a chaitheann ÚEUM ar chlárú agus ar mhaoirsiú na GRCanna i
 gcomhréir leis an Rialachán cumhdaithe go hiomlán ag na táillí a ghearrfar ar
 na gníomhaireachtaí rátála creidmheasa.
 2011/0361 (COD)
 Togra le haghaidh
 RIALACHÁIN Ó PHARLAIMINT NA hEORPA AGUS
 ÓN gCOMHAIRLE
 lena leasaítear Rialachán (CE) Uimh. 1060/2009
 maidir le gníomhaireachtaí rátála creidmheasa
 (Téacs atá ábhartha maidir leis an LEE)
 TÁ PARLAIMINT NA hEORPA AGUS
 COMHAIRLE AN AONTAIS EORPAIGH,
 Ag féachaint don Chonradh ar Fheidhmiú an
 Aontais Eorpaigh, agus go háirithe Airteagal 114 de,
 Ag féachaint don togra ón gCoimisiún Eorpach,
 Tar éis dóibh an dréachtghníomh reachtach a
 chur chuig na Parlaimintí náisiúnta,
 Ag féachaint don tuairim ón mBanc Ceannais
 Eorpach[12],
 Ag féachaint don tuairim ó Choiste Eacnamaíoch
 agus Sóisialta na hEorpa[13],
 Ag gníomhú dóibh i gcomhréir leis
 an ngnáthnós imeachta reachtach,
 De bharr an méid seo a leanas:
 (1)
 Déanann Rialachán (CE) Uimh. 1060/2009 ó
 Pharlaimint na hEorpa agus ón gComhairle an 16 Meán Fómhair 2009
 maidir le gníomhaireachtaí rátála creidmheasa[14] ceangal a chur
 ar ghníomhaireachtaí rátála creidmheasa rialacha iompair a chomhlíonadh d'fhonn
 aon choinbhleachta leasa a d'fhéadfadh bheith ann a mhaolú agus d'fhonn a
 áirithiú go mbeidh rátálacha agus an próiseas rátála d'ardchaighdeán agus
 trédhearcach a ndóthain. I ndiaidh na leasuithe a tugadh isteach le Rialachán
 (AE) Uimh. 513/2011 ó Pharlaimint na hEorpa agus ón gComhairle[15],
 tá de chumhacht ag an Údarás Eorpach Urrús agus Margaí (ÚEUM) gníomhaireachtaí
 rátála creidmheasa a chlárú agus maoirsiú a dhéanamh orthu. Is comhlánú an
 leasú sin ar an gcreat rialála atá ann faoi láthair le haghaidh
 gníomhaireachtaí rátála creidmheasa. Roinnt de na saincheisteanna ar tugadh
 aghaidh orthu (coinbhleachta leasa i ngeall ar an tsamhail 'íocann an
 t-eisitheoir', agus nochtadh i gcás ionstraimí airgeadais struchtúraithe),
 bhíothas tar éis iad a shainaithint, ach níor réitigh na rialacha a bhí ann na
 saincheisteanna sin ina n-iomláine. Chuir géarchéim an fhiachais cheannasaigh
 chun suntais an gá atá le hathbhreithniú a dhéanamh ar na ceanglais
 trédhearcachta agus nós imeachta a bhaineann le rátálacha fiachais cheannasaigh
 go háirithe.
 (2)
 An 8 Meitheamh 2011 d'eisigh Parlaimint
 na hEorpa rún maidir le gníomhaireachtaí rátála creidmheasa ag éileamh rialáil
 níos fearr ar ghníomhaireachtaí rátála creidmheasa[16].
 I gcruinniú neamhfhoirmiúil de ECOFIN an 30 Deireadh Fómhair 2010
 d'admhaigh Comhairle an Aontais Eorpaigh gur cheart iarracht níos mó a dhéanamh
 dul i ngleic le roinnt ceisteanna a bhaineann le gníomhaireachtaí rátála
 creidmheasa, lena n-áirítear an baol a bhaineann le bheith ag brath an iomarca
 ar ghníomhaireachtaí rátála creidmheasa agus an baol coinbhleachta leasa a
 d'fhéadfadh teacht as samhail luacha saothair na ngníomhaireachtaí rátála. Tháinig
 Chomhairle Eorpach an 23 Deireadh Fómhair 2011 ar an gconclúid nach
 mór dul ar chun cinn a dhéanamh maidir le gan a bheith ag brath an iomarca ar
 ghníomhaireachtaí rátála.
 (3)
 Ar an leibhéal idirnáisiúnta, an 20 Deireadh
 Fómhair 2010 d'fhormhuinigh an Bord um Chobhsaíocht Airgeadais roinnt
 prionsabal maidir le laghdú a dhéanamh ar spleáchas údarás agus institiúidí
 airgeadais do rátálacha na ngníomhaireachtaí rátála creidmheasa. Formhuiníodh
 na prionsabail sin i gcruinniú mullaigh an G20 i Súl i Samhain 2010.
 (4)
 An tábhacht atá ag tuartha rátála d'infheisteoirí
 agus d'eisitheoirí, agus éifeachtaí na dtuartha sin ar na margaí, tá siad
 inchurtha le tábhacht agus éifeachtaí rátálacha creidmheasa. Dá bhrí sin,
 ceanglais uile Rialachán (CE) Uimh. 1060/2009 arb é is aidhm leo a
 áirithiú go bhfuil gníomhaíochtaí rátála saor ó choinbhleachta leasa, cruinn
 agus trédhearcach, ba cheart feidhm a bheith acu maidir le tuartha rátála
 freisin. I gcomhréir leis an gcleachtas reatha maoirseachta, tá feidhm ag roinnt
 ceanglas de chuid an Rialacháin seo maidir le tuartha rátála. Tugann an
 Rialachán seo isteach sainmhíniú ar thuartha rátála agus soiléiríonn sé cé go
 díreach na forálacha a bhfuil feidhm acu maidir leis na tuartha sin. Ba cheart
 go soiléireodh sé sin na rialacha agus ba cheart deimhneacht dhlíthiúil teacht
 as. Sa sainmhíniú a dhéantar sa Rialachán seo ar thuartha rátála
 ba cheart tuairimí a chuimsiú ann maidir le treocht dealraitheach rátála
 creidmheasa sa ghearrthéarma, rud a dtugtar 'faire creidmheasa' air de ghnáth.
 (5)
 Tá ról tábhachtach ag gníomhaireachtaí rátála
 creidmheasa sna margaí airgeadais. Dá bhrí sin, tá tábhacht ar leith ag baint
 le neamhspleáchas agus ionracas na ngníomhaireachtaí rátála creidmheasa agus
 lena ngníomhaíochtaí rátála ó thaobh a inchreidte atá siad dar le
 rannpháirtithe an mhargaidh, infheisteoirí agus úsáideoirí eile rátálacha go
 háirithe. Foráiltear le Rialachán 1060/2009 nach mór gníomhaireachtaí
 rátála creidmheasa a bheith cláraithe agus maoirsiú a dhéanamh orthu ó tharla
 go bhfuil mórthionchar ag a gcuid seirbhísí ar leas an phobail. Murab ionann is
 taighde infheistíochta, is mó ná tuairimí iad rátálacha creidmheasa i dtaca le
 luach nó praghas ionstraime airgeadais nó oibleagáide airgeadais. agus ní
 anailísí airgeadais ná comhairleoirí infheistíochta amháin iad gníomhaireachtaí
 rátála creidmheasa ach oiread. Tá luach rialála sna gníomhaireachtaí rátála
 creidmheasa ag infheisteoirí rialáilte ar nós institiúidí creidmheasa,
 comhlachtaí árachais agus infheisteoirí eile institiúideacha. Cé go bhfuil
 laghdú á dhéanamh ar na dreasachtaí le bheith ag brath an iomarca ar rátála
 creidmheasa, tá tionchar cinniúnach fós ag na gníomhaireachtaí rátála
 creidmheasa ar na roghanna infheistíochta a dhéantar, go háirithe i ngeall ar
 dhíréir faisnéise agus ar mhaithe le héifeachtúlacht. Dá bhrí sin, caithfidh
 gníomhaireachtaí rátála creidmheasa a bheith neamhspleách agus caithfidh
 rannpháirtithe margaí a chreidiúint go bhfuil siad neamhspleách.
 (6)
 Tá foráil déanta cheana i Rialachán (AE) 1060/2009
 maidir le babhta beart, an chéad ceann, chun aghaidh a thabhairt ar cheist
 neamhspleáchas agus ionracas na ngníomhaireachtaí rátála creidmheasa agus a
 ngníomhaíochtaí rátála. Neamhspleáchas gníomhaireachtaí rátála creidmheasa a
 áirithiú agus aon choinbhleacht leasa a d'fhéadfadh teacht chun cinn a
 shainaithint, a bhainistiú agus, a oiread is féidir, a sheachaint, is cuspóirí
 iad sin ba bhunús le roinnt forálacha de chuid na Rialacháin sin. Ach cé gur
 bonn fónta atá sna rialacha atá ann faoi láthair, dealraíonn sé nach raibh tionchar
 mór go leor acu ar na ceisteanna sin. Táthar fós gan a bheith den tuairim gur
 gníomhairí neamhspleách a ndóthain iad gníomhaireachtaí rátála creidmheasa.
 Tagann coinbhleachta leasa as an ngníomhaireacht rátála a bheith á roghnú agus
 as luach saothair a bheith á thabhairt di ag an eintiteas rátáilte (an tsamhail
 'íocann an t‐eisitheoir'), dhá ní nach dtéann na rialacha atá ann faoi
 láthair i ngleic leo. De réir na samhla sin, is le leas na
 ngníomhaireachtaí rátála creidmheasa rátálacha bogáis a eisiúint d'fhonn
 caidreamh gnó fadtéarmach a chothú as a dtiocfaidh ioncam seasta nó d'fhonn
 breis oibre agus ioncaim a ghnóthú. Ina theannta sin,
 d'fhéadfadh an caidreamh idir scairshealbhóirí na ngníomhaireachtaí rátála
 creidmheasa agus na heintitis rátáilte bheith faoi deara coinbhleachta leasa
 nach dtéann na rialacha atá ann faoi láthair i ngleic leo go leormhaith. Dá
 thoradh sin, d'fhéadfadh sé go measfaí gur rátáil a fheileann don eisitheoir
 seachas an rátáil a bhfuil gá ag an infheisteoir léi atá i rátálacha
 creidmheasa a eisítear faoin tsamhail 'íocann an t-eisitheoir'. Gan dochar do
 chonclúidí na tuarascála maidir leis an tsamhail 'íocann an t-eisitheoir', atá
 le cur isteach ag an gCoimisiún faoi Nollaig 2012 de bhun Airteagal 39(1)
 de Rialachán (AE) Uimh. 1060/2009, tá sé sár-riachtanach na coinníollacha
 neamhspleáchais a bhfuil feidhm acu maidir le gníomhaireachtaí rátála
 creidmheasa a athneartú d'fhonn inchreidteacht rátálacha creidmheasa a eisítear
 faoin tsamhail sin a mhéadú.
 (7)
 Is gnách, sa mhargadh rátálacha creidmheasa, go
 mbíonn dlúthchaidreamh fadtéarmach idir gníomhaireachtaí rátála creidmheasa
 agus eintitis rátáilte. Tá sé sin contúirteach óir
 d'fhéadfadh an ghníomhaireacht rátála creidmheasa dearcadh róbháúil do chás an
 eintitis rátáilte a ghlacadh. Dá dtarlódh sé sin,
 d'fhéadfadh meath a theacht ar neamhchlaontacht gníomhaireachtaí rátála
 creidmheasa de réir a chéile. Go deimhin, is amhlaidh atá sé le leas
 gníomhaireachtaí rátála creidmheasa arna sainordú agus arna n‐íoc ag
 eisitheoir corparáideach rátálacha rófhabhrach a eisiúint i leith an eintitis
 rátáilte sin nó i leith a ionstraimí fiachais d'fhonn an caidreamh gnó leis an
 eisitheoir a chothú. Bíonn eisitheoirí faoi réir dreasachtaí a chothaíonn
 caidreamh fadtéarmach freisin, e.g. an 'éifeacht ghlasála'. is é le rá go
 mb'fhéidir nach n-athródh an t-eisitheoir an ghníomhaireacht rátála creidmheasa
 ar fhaitíos go músclódh sé sin amhras in infheisteoirí maidir lena
 acmhainneacht creidmheasa. Sainaithníodh an fhadhb sin cheana i Rialachán (CE) Uimh. 1060/2009
 a chuir de cheangal ar ghníomhaireachtaí rátála creidmheasa meicníocht
 uainíochta a chur i bhfeidhm lena n‐athrófaí de réir a chéile foirne
 anailíse agus coistí rátála creidmheasa sa chaoi is nach gcuirfí i gcontúirt
 neamhspleáchas anailísithe ná daoine a fhormheasann rátálacha creidmheasa. Ach is amhlaidh a bhí cur i bhfeidhm ceart na rialacha sin ag brath go
 mór ar an ngníomhaireacht rátála creidmheasa réitigh inmheánacha iompair a chur
 i bhfeidhm, is é sin le rá neamhspleáchas agus gairmiúlacht
 fhostaithe na gníomhaireachta ó thaobh leasa tráchtála na gníomhaireachta í
 féin. Níor ceapadh na rialacha sin chun ráthaíocht leordhóthain a chur ar fáil
 do thríú páirtithe go maolófaí nó go seachnófaí coinbhleachta leasa a thiocfadh
 as an gcaidreamh fadtéarmach. Dealraíonn sé gur gá, dá bhrí sin, foráil a
 dhéanamh maidir le freagairt struchtúrtha a mbeidh tionchar níos mó aici ar
 thríú páirtithe. Bealach éifeachtach chun é sin a dhéanamh ab ea teorainn a
 chur leis an tréimhse ar féidir le gníomhaireacht rátála creidmheasa rátálacha
 creidmheasa a sholáthar go leanúnach lena linn i leith aon eisitheora ar leith
 nó i leith a ionstraimí fiachais. Ba cheart go bhféadfaí deireadh a chur leis
 an dreasacht chun rátálacha fabhracha a eisiúint i leith eisitheora ach
 uasteorainn a chur leis an gcaidreamh gnó idir an t‐eisitheoir atá á
 rátáil, nó a d'eisigh na hionstraimí fiachais rátáilte, agus an ghníomhaireacht
 rátála creidmheasa. Ina theannta sin, dá mbeadh sé ina cheangal uainíocht a
 dhéanamh ar ghníomhaireachtaí rátála creidmheasa mar gnáthchleachtas rialta
 margaidh, ba cheart go leigheasfaí an éifeacht ghlasála (i.e. nuair nach
 n-athraíonn an t-eisitheoir an ghníomhaireacht rátála creidmheasa ar fhaitíos
 amhras a mhúscailt in infheisteoirí maidir lena acmhainneacht creidmheasa). Ar
 deireadh, ba cheart go mbeadh éifeacht dhearfach ag an uainíocht
 gníomhaireachtaí ar an margadh rátála ós rud é go mbeadh sé ní b'fhusa do
 ghníomhaireachtaí nua teacht isteach sa mhargadh agus ós rud é go dtabharfadh
 sé an deis do na gníomhaireachtaí rátála creidmheasa a gcuid gnó a leathnú
 amach chuig réimsí nua.
 (8)
 Ach uainíocht rialta a dhéanamh ar
 ghníomhaireachtaí rátála creidmheasa a eisíonn rátálacha creidmheasa i leith
 eisitheora nó a ionstraimí fiachais, ba cheart go bhféadfaí an luacháil a
 éagsúlú a dhéantar ar acmhainneacht creidmheasa an eisitheora a roghnaíonn agus
 a íocann an ghníomhaireacht rátála creidmheasa. Is é toradh ba cheart a bheith
 ar iliomad dearcthaí éagsúla rátálacha creidmheasa atá níos ilghnéithí, agus, i
 ndeireadh thiar thall, feabhas a theacht ar mheasúnuithe ar acmhainneacht
 creidmheasa na n-eisitheoirí. Ionas go bhféadfaidh tionchar a bheith ag an
 éagsúlú sin agus ionas nach mbeidh eisitheoirí ná gníomhaireachtaí rátála
 creidmheasa bogásach, ní mór srian a chur le fad an chaidrimh ghnó idir an
 ghníomhaireacht rátála creidmheasa agus an t‐eisitheoir atá á íoc sa
 chaoi is nach mbeidh sé níos faide ná an fad a ráthódh go mbreathnófaí go
 rialta as an nua ar acmhainneacht chreidmheasa na n-eisitheoirí. Is cosúil go
 mbeadh tréimhse trí bliana iomchuí, dá bhrí sin, go háirithe nuair a chuirtear
 san áireamh gur gá méid áirithe leanúnachais a bheith ag baint le rátálacha
 creidmheasa. Méadaíonn ar an mbaol coinbhleachta leasa i gcásanna ina n-eisíonn
 an ghníomhaireacht rátála creidmheasa rátálacha creidmheasa go minic maidir le
 hionstraimí eisitheora ar leith laistigh de thréimhse ghearr. Sna cásanna sin
 ba cheart uasfhad an chaidrimh ghnó a bheith níos giorra d'fhonn toradh
 comhchosúil a ráthú. Dá bhrí sin, ba cheart deireadh a theacht leis an
 gcaidreamh gnó tar éis do ghníomhaireacht rátála creidmheasa rátáil a dhéanamh
 ar dheich gcinn d'ionstraimí rátála de chuid aon eisitheora ar leith. Mar sin
 féin, ionas nach gcuirfear ualach díréireach ar eisitheoirí ná ar ghníomhaireachtaí
 rátála creidmheasa, níor cheart aon cheangal a fhorchur an ghníomhaireacht
 rátála creidmheasa a athrú le linn an chéad 12 mhí den chaidreamh gnó. I
 gcás ina dtugann eisitheoir sainordú do níos mó ná gníomhaireacht rátála
 creidmheasa amháin, dá dheoin féin nó toisc go bhfuil oibleagáid air déanamh
 amhlaidh siocair gur eisitheoir ionstraimí airgeadais struchtúrtha é, ba cheart
 gur leor na tréimhsí uainíochta dochta a chur i bhfeidhm maidir le ceann amháin
 de na gníomhaireachtaí rátála creidmheasa. Ach sá chás sin féin, níor cheart an
 caidreamh gnó idir an t-eisitheoir agus an ghníomhaireacht rátála creidmheasa
 bhreise bheith níos faide ná sé bliana.
 (9)
 Ní mór an riail maidir le huainíocht a dhéanamh ar
 ghníomhaireachtaí rátála creidmheasa a fhorfheidhmiú ar bhealach inchreidte má
 tá éifeacht le bheith leis. Ní chomhlíonfaí cuspóir na rialach sin dá mbeadh
 cead ag an ngníomhaireacht rátála atá ag imeacht seirbhísí a sholáthar don
 eisitheoir céanna laistigh de thréimhse róghairid. Ar an ábhar sin tá sé tábhachtach
 foráil a dhéanamh maidir le tréimhse iomchuí nach bhféadfaidh an t-eisitheoir
 céanna sainordú a thabhairt lena linn don ghníomhaireacht rátála creidmheasa
 sin seirbhísí rátála a sholáthar. Ba cheart an tréimhse sin a bheith fada a
 dóthain chun go bhféadfaidh an ghníomhaireachta rátála creidmheasa nua cuid
 seirbhísí a sholáthar go héifeachtach don eisitheoir, chun go n-áiritheofar gur
 fíor‐ghrinnscrúdú a dhéanfar ar an eisitheoir, agus sin de réir cur
 chuige difriúil, agus chun a ráthú go mbeidh leanúnachas ag baint leis an
 rátáil creidmheasa a eisíonn an ghníomhaireachta rátála creidmheasa nua. Ba
 cheart an tréimhse cosc a chur ar an eisitheoir gan de shocruithe a bheith aige
 ach socruithe compordacha le dhá ghníomhaireacht rátála creidmheasa a ghlacfadh
 áit a chéile go leanúnach, ó tharla go mbeadh baol ann go n-éireoidís
 róthaithaithíoch ar a chéile. Dá bhrí sin, ceithre bliana de ghnáth ba cheart a
 bheith sa tréimhse nár cheart don ghníomhaireacht rátála creidmheasa seirbhísí
 rátála a sholáthar don eisitheoir lena linn.
 (10)
 Nuair a athraítear an ghníomhaireacht rátála
 creidmheasa méadaíonn ar an mbaol go gcaillfear eolas faoin eintiteas rátáilte
 a shealbhaigh an ghníomhaireacht atá ag imeacht. D'fhágfadh sé sin go mbeadh ar
 an ngníomhaireacht rátála creidmheasa nua móriarracht a dhéanamh chun an
 t-eolas a mbeadh gá leis chun a cuid oibre a dhéanamh a shealbhú. Ach
 d'fhéadfaí aistriú rianúil a áirithiú ach ceanglas a chur ar an ngníomhaireacht
 rátála atá ag imeacht go ndéanfar aon eolas ábhartha maidir leis an eintiteas
 rátáilte nó maidir lena ionstraimí a chur chuig an ngníomhaireacht rátála atá
 ag imeacht.
 (11)
 Tá sé i gcomhréir leis an sprioc atáthar a shaothrú
 ceangal a chur ar eisitheoirí an ghníomhaireacht rátála creidmheasa a dtugann
 siad sainordú di a athrú go tráthrialta. Níl feidhm ag an gceanglas sin ach
 maidir le hinstitiúdí rialáilte áirithe (gníomhaireachtaí rátála creidmheasa
 cláraithe) a sholáthraíonn seirbhísí a dhéanann difear do leas an phobail
 (rátálacha creidmheasa is féidir a úsáid chun críocha rialála) i ndálaí áirithe
 (an tsamhail 'íocann an t-eisitheoir). An phribhléid atá ag seirbhísí áirithe
 aitheantas a bheith acu go bhfuil ról tábhacht acu i rialáil mhargadh na
 seirbhísí airgeadais, agus údarú bheith acu an ról sin a fheidhmiú, gabhann léi
 an dualgas oibleagáidí áirithe a chomhlíonadh chun neamhspleáchas a áirithiú
 agus chun go bhfeicfear go bhfuil an neamhspleáchas sin ann, i ngach uile chás.
 Aon ghníomhaireacht rátála creidmheasa a gcuirtear bac uirthi seirbhísí rátála
 creidmheasa a sholáthar d'eisitheoir ar leith, bheadh sí fós in ann rátálacha
 creidmheasa a sholáthar d'eisitheoirí eile. I margadh ina
 bhfuil an riail maidir le huainíocht i bhfeidhm maidir le gach gníomhaire,
 tiocfaidh méadú ar dheiseanna gnó ós rud é go mbeadh ar gach eisitheoir a
 ghníomhaireacht rátála creidmheasa a athrú. Thairis sin,
 beidh cead i gcónaí ag gníomhaireachtaí rátála creidmheasa rátálacha
 creidmheasa gan iarraidh a eisiúint maidir leis an eisitheoir céanna, ag baint
 tairbhe as a dtaithí. Ós rud é nach bhfuil rátálacha gan iarraidh faoi réir ag
 an tsamhail 'íocann an t‐eisitheoir' níl sé chomh dóchúil céanna go
 mbeidh siad faoi thionchar coinbhleachta leasa. I dtaca le heisitheoirí de, an
 t‐uasfhad atá leis an gcaidreamh gnó le gníomhaireacht rátála creidmheasa,
 agus an riail maidir le gníomhaireacht rátála creidmheasa amháin nó níos mó a
 fhostú, cuireann siad srian ar an tsaoirse atá acu a gcuid gnó a dhéanamh. Mar
 sin féin, tá gá leis an srian sin ar fhorais a bhaineann le leas an phobail ós
 rud é go gcuireann an tsamhail 'íocann an t-eisitheoir' isteach ar spleáchas na
 ngníomhaireachtaí rátála creidmheasa, spleáchas atá fíor-riachtanach d'fhonn
 rátálacha creidmheasa neamhspleácha a ráthú a fhéadfaidh infheisteoirí a úsáid
 chun críocha rialála. San am céanna, ní théann na srianta
 sin thar a bhfuil riachtanach agus ba cheart a mheas gurb é is feidhm leo
 acmhainneacht creidmheasa an eisitheora a mhéadú i dtaca le páirtithe eile,
 agus sa deireadh thiar thall, i dtaca leis an margadh.
 (12)
 Ceann de shaintréithe rátálacha ceannasacha is ea é
 nach mbíonn feidhm de ghnáth ag an tsamhail 'íocann an t-eisitheoir'. In ionad
 na samhla sin, is é an chaoi a n‐ullmhaítear formhór na rátálacha mar
 rátálacha gan iarraidh agus go n-úsáidtear sin mar bhonn do rátálacha iarrtha
 agus rátálacha gan iarraidh ar aon na tíre lena mbaineann. Ní gá, dá bhrí sin,
 ceangal a bheith ann uainíocht a dhéanamh ar ghníomhaireachtaí rátála
 creidmheasa a eisíonn rátálacha ceannasacha.
 (13)
 Aon choinbhleacht leasa idir mór-scairshealbhóirí
 de chuid gníomhaireachta rátála creidmheasa agus an t-eintiteas rátáilte,
 d'fhéadfadh sé difear a dhéanamh do neamhspleáchas na gníomhaireachta sin i
 dtaca leis an eintiteas sin. Mar shampla d'fhéadfadh scarshealbhóir de chuid
 gníomhaireachta rátála creidmheasa bheith ina bhall de bhord riaracháin nó
 maoirseachta eintitis rátáilte nó tríú páirtí ghaolmhair. Ní dheachaigh
 rialacha Rialachán (CE) Uimh. 1060/2009 i ngleic le cásanna den sórt sin
 ach i dtaca le coinbhleachta leasa a bhain le hanailísithe rátála, daoine a
 fhormheasann rátálacha creidmheasa nó fostaithe eile de chuid na
 gníomhaireachta rátála creidmheasa. Ní raibh aon trácht sa Rialachán, áfach, ar
 choinbhleachta leasa a bhaineann le scairshealbhóirí nó baill de
 ghníomhaireacht rátála creidmheasa. D'fhonn neartú ar an tuiscint go bhfuil
 gníomhaireacht rátála creidmheasa neamhspleách ar eintiteas rátáilte, is
 iomchuí síneadh a chur leis na rialacha atá ann faoi láthair a bhfuil feidhm
 acu maidir le coinbhleachta leasa a bhaineann le fostóirí gníomhaireachtaí rátála
 creidmheasa agus le scairshealbhóirí tábhachtacha nó baill thábhachtacha de
 ghníomhaireacht rátála creidmheasa. Dá bhrí sin, níor cheart don
 ghníomhaireacht rátála creidmheasa rátálacha creidmheasa a eisiúint, nó ba
 cheart dó a nochtadh go bhféadfadh sé go ndéanfaí difear don rátáil
 chreidmheasa i gcás ina mbeadh scairshealbhóir nó ball a bhfuil 10 % de
 chearta vótála na gníomhaireachta sin aige ina bhall de bhord riaracháin nó
 maoirseachta an eintitis rátáilte freisin, nó i gcás ina mbeadh infheistíocht
 déanta aige sin san eintiteas rátáilte. Ina theannta sin, i gcás ina bhfuil
 scairshealbhóir nó ball in ann mórthionchar a imirt ar ghníomhaíochtaí gnó na
 gníomhaireachta rátála creidmheasa, níor cheart dó seirbhísí
 sainchomhairliúcháin nó comhairleacha ar fáil don eintiteas rátáilte ná don
 tríú páirtí gaolmhar maidir le struchtúr corparáideach nó dlíthiúil,
 sócmhainní, dliteanais nó gníomhaíochta an eintitis rátáilte nó an tríú páirtí
 sin.
 (14)
 D'fhéadfaí na rialacha maidir le neamhspleáchas
 agus cosc coinbhleachtaí leasa a chur ó mhaith mura mbeadh gníomhaireachtaí
 rátála creidmheasa neamhspleách ar a chéile. Ní bheidh na
 rialacha sin inchurtha chun feidhme gan líon mór go leor gníomhaireachtaí
 rátála creidmheasa nach bhfuil aon bhaint acu leis an ngníomhaireacht rátála
 creidmheasa atá ag imeacht (i gcás uainíochta), ná leis an ngníomhaireacht
 rátála creidmheasa atá ag soláthar seirbhísí rátála creidmheasa i san am céanna
 don eisitheoir céanna. Ó tharla nach bhfuil rogha leathan
 a dóthain de ghníomhaireachtaí rátála creidmheasa ag eisitheoirí sa mhargadh
 faoi láthair, bheadh an chontúirt ann go mbeadh cur chun feidhme na rialacha
 gan éifeacht. Is iomchuí a cheangal, dá bhrí sin, go
 mbeidh dealú docht idir an ghníomhaireacht rátála creidmheasa atá ag imeacht agus
 an ghníomhaireacht rátála creidmheasa nua (i gcás uainíochta) agus idir an dá
 ghníomhaireacht rátála creidmheasa atá ag soláthar seirbhísí san am céanna don
 eisitheoir céanna. Níor cheart na gníomhaireachtaí rátála
 creidmheasa a bheith nasctha lena chéile trí chaidreamh rialaithe, trína bheith
 sa ghrúpa céanna de ghníomhaireachtaí rátála creidmheasa ná trí chead vótála a
 bheith acu in aon cheann de na gníomhaireachtaí eile, ná trí chead a bheith acu
 baill de bhoird riaracháin, bhainistíochta, nó mhaoirseachta aon cheann de na
 gníomhaireachtaí rátála creidmheasa a cheapadh.
 (15)
 Dhéanfaí mórdhíobháil don tuiscint go bhfuil
 gníomhaireachtaí rátála creidmheasa neamhspleách dá mbeadh scairshealbhóirí nó
 baill de ghníomhaireachta rátála creidmheasa ag infheistiú i ngníomhaireachtaí
 rátála creidmheasa a bhaineann le grúpa eile gníomhaireachtaí rátála
 creidmheasa, ar a laghad ar bith sa chás go mbeadh an infheistíocht sin mór a
 dóthain le go bhféadfaidís tionchar a imirt ar ghnó na gníomhaireachta sin. Dá
 bhrí sin, d'fhonn neamhspleáchas gníomhaireachtaí rátála creidmheasa, agus an
 tuiscint go bhfuil siad neamhspleách, a áirithiú, is iomchuí foráil a dhéanamh
 maidir le rialacha níos déine maidir leis an gcaidreamh idir gníomhaireachtaí
 rátála creidmheasa agus a gcuid scairshealbhóirí. Ar an
 ábhar sin níor cheart 5 %, nó níos mó, de scaireanna breis is
 gníomhaireachta rátála creidmheasa amháin bheith ag duine ar leith san am
 céanna, ach amháin má bhaineann na gníomhaireachtaí sin leis an ngrúpa céanna.
 (16)
 An sprioc neamhspleáchas leordhóthanach
 gníomhaireachtaí rátála creidmheasa a áirithiú, ciallaíonn sé nár cheart 5 %,
 nó níos mó, de scaireanna breis is gníomhaireachta rátála creidmheasa amháin
 bheith ag infheisteoirí san am céanna. Le Treoir 2004/109/CE
 ó Pharlaimint na hEorpa agus ón gComhairle an 15 Nollaig 2004 maidir
 comhchuibhiú ceanglas trédhearcachta i ndáil le faisnéis i dtaobh eisitheoirí a
 ligtear isteach a gcuid urrús chun a dtrádála ar mhargadh rialaithe[17],
 ceanglaítear ar dhaoine a bhfuil 5 % de chearta vótála cuideachta
 liostaithe é sin a nochtadh don phobal, ós rud é, inter alia, gur le
 leas infheisteoirí é eolas a bheith acu ar struchtúr vótála an chuideachta sin. Meastar, dá bhrí sin, gur sciar mór de na cearta vótála é 5 %,
 lena bhféadfaí tionchar a imirt ar struchtúr vótála na cuideachta. Is iomchuí
 dá bhrí sin an tairseach 5 % a úsáid chun críocha cosc a chur ar
 infheistíocht a dhéanamh san am céanna i níos mó ná gníomhaireacht rátála
 creidmheasa amháin. Ní féidir a mheas go bhfuil an beart sin díréireach, ó
 tharla gur gnóthas neamhliostaithe gach gníomhaireacht rátála creidmheasa
 chláraithe san Aontas agus dá bhrí sin, níl siad faoi réir rialacha
 trédhearcachta agus nósanna imeachta a bhfuil feidhm acu maidir le cuideachtaí
 liostaithe san AE. Is minic a bhíonn gnóthais neamhliostaithe á rialú ag
 prótacail nó comhaontuithe na scairshealbhóirí agus is gnách go mbíonn líon na
 scairshealbhóirí beag. Dá bhrí sin, fiú amháin sciar mionlaigh i
 ngníomhaireacht rátála creidmheasa neamhliostaithe, d'fhéadfadh sé tionchar a
 bheith aige. Mar sin féin, d'fhonn a áirithiú go bhféadfar leanúint
 d'infheistíocht atá de chineál eacnamaíoch amháin i ngníomhaireachtaí rátála
 creidmheasa, ní bhainfidh an cosc ar infheistiú i mbreis is gníomhaireacht
 rátála creidmheasa amháin san am céanna le hinfheistíochtaí a chuirtear trí
 scéimeanna comhinfheistíochta a bhainistíonn tríú páirtithe atá neamhspleách ar
 an infheisteoir agus nach bhfuil faoi réir a thionchair.
 (17)
 Na rialacha nua a chuireann srian ar fhad an
 chaidrimh ghnó idir eisitheoir agus an ghníomhaireacht rátála creidmheas,
 dhéanfaidís claochlú ar an margadh rátálacha creidmheasa san Aontas, margadh
 atá fós an‐chomhchruinnithe. Thiocfadh deiseanna nua
 margaidh chun cinn do ghníomhaireachtaí rátála creidmheasa beaga agus meánmhéide
 agus ba ghá dóibh iad féin a fhorbairt chun na deiseanna sin a thapú sna chéad
 blianta tar éis theacht i bhfeidhm na rialacha nua. Is dealraitheach go mbeadh
 níos mó éagsúlachta sa mhargadh dá bharr sin. Ach is amhlaidh a chuirfí
 cuspóirí agus éifeachtúlacht na rialacha nua i mórchontúirt, dá mba rud é, le
 linn na mblianta tosaigh, go gcuirfeadh na gníomhaireachtaí rátála creidmheasa
 móra seanbhunaithe cosc ar ghníomhaireachtaí eile bheith in iomaíocht leo trí
 bhíthin iad a cheannach. Is é toradh a bheadh ar na gníomhaireachtaí móra
 seanbhunaithe an margadh rátálacha creidmheasa a chomhdhlúthú a thuilleadh ná
 laghdú ar líon na ngníomhaireachtaí rátála creidmheasa a bheadh ar fáil, rud a
 d'fhágfadh easpa rogha ag eisitheoirí tráth ba ghá dóibh ceann nó dhá cheann de
 ghníomhaireachtaí rátála creidmheasa nua a cheapadh, agus a chuirfeadh isteach
 ar fheidhmiú na rialacha nua. Rud is tábhachtaí ná sin, chuirfeadh an
 comhdhlúthú sin bac ar éagsúlú an mhargaidh.
 (18)
 Maidir leis na rialacha i leith neamhspleáchais agus
 cosc a chur ar choinbhleachtaí leasa a chuireann ceangal ar ghníomhaireachtaí
 rátála creidmheasa gan seirbhísí rátálacha creidmheasa a sholáthar d'aon
 eisitheoir ar leith ar feadh tréimhse fada, d'fhéadfaí an bonn a bhaint díobh
 dá mbeadh cead ag gníomhaireachtaí rátála creidmheasa bheith ina
 scairshealbhóirí nó ina mball, ar bhealach díreach nó indíreach, de
 ghníomhaireachtaí rátála creidmheasa.
 (19)
 Tá sé tábhachtach a áirithiú nach modheolaíochtaí
 nach bhfuil comh críochnúil chéanna a bheidh mar thoradh ar aon athrú a
 dhéanfar ar na modheolaíochtaí rátála. Chun na críocha sin, ba cheart deis a
 bheith ag eisitheoirí, infheisteoirí agus páirtithe leasmhara eile a gcuid
 tuairimí a thabhairt uathu maidir le haon athruithe atá beartaithe ar
 mhodheolaíochtaí rátála. Cuideoidh sé sin leo tuiscint a bheith acu ar na
 cúiseanna atá leis na modheolaíochtaí nua agus leis an athrú i gceist.
 D'fhéadfadh tuairimí eisitheoirí agus infheisteoirí i leith na ndréacht‐mhodheolaíochtaí
 bheith ina mórchuidiú ag na gníomhaireachtaí rátála creidmheas agus iad ag
 sainiú modheolaíochtaí. Ina cheann sin, ba cheart don ÚEUM a fhíorú agus a
 dhearbhú go gcomhlíonann modheolaíochtaí nua rátála Airteagal 8(3) de
 Rialachán (CE) Uimh. 1060/2009 agus an caighdeán teicniúil rialála
 ábhartha sula gcuirtear na modheolaíochtaí i bhfeidhm. Úsáidfidh gníomhaireacht
 rátála creidmheasa modheolaíochtaí rátála atá docht, córasach agus leanúnach
 agus a bhíonn faoi réir ag bailíochtú bunaithe ar thaithí stairiúil, lena
 n-áirítear cúltástáil. Ach níor cheart an próiseas fíoraithe sin aon chumhacht
 a thabhairt don ÚEUM meastóireacht a dhéanamh ar iomchuibheas na modheolaíochta
 atá beartaithe ná ar a bhfuil sna rátálacha creidmheasa a eisíodh tar éis chur
 i bhfeidhm na modheolaíochtaí.
 (20)
 I ngeall ar a chasta atá ionstraimí airgeadais
 struchtúrtha, ní dheachaigh i gcónaí ag gníomhaireachtaí rátála creidmheasa
 rátálacha creidmheasa de chaighdeán ard go leor a ullmhú i leith na
 n-ionstraimí sin. Laghdú ar mhuinín an mhargaidh sna cineálacha sin rátálacha
 creidmheasa an toradh atá air sin. D'fhonn muinín an mhargaidh a ghnóthú,
 b'iomchuí ceangal a chur ar eisitheoirí, nó ar na tríú páirtithe atá gaolmhar
 leo, dhá ghníomhaireacht rátála creidmheasa a fhostú chun rátálacha creidmheasa
 i leith ionstraimí airgeadais struchtúrtha a sholáthar, rud as a dtiocfadh,
 b'fhéidir, measúnuithe éagsúla iomaíocha. B'fhéidir go laghdódh sé sin an
 cleachtas a bheith róspleách ar aon ghníomhaireacht rátála creidmheasa amháin.
 (21)
 Le Treoir xxxx/xx/AE ó Pharlaimint na hEorpa
 agus ón gComhairle an [...] maidir le rochtain ar ghníomhaíochtaí institiúidí
 creidmheasa agus maoirseacht stuamachta ar institiúidí creidmheasa agus
 gnólachtaí[18], tugadh isteach foráil
 lena gcuirtear ceangal ar bhainc agus ar ghnólachtaí infheistíochta measúnú a
 dhéanamh ar rioscaí creidmheasa eintitis agus ar ionstraimí airgeadais a
 ndéanann siad féin infheistíocht iontu agus gan, go díreach, a bheith ag brath
 ar rátálacha seachtracha ina leith. Ba cheart an riail sin a leathnú d'fhonn
 gnólachtaí eile airgeadais a rialáiltear faoi dhlí an Aontais, lena n‐áirítear
 bainisteoirí infheistíochta, a chumhdach. Níor cheart go
 mbeadh na Ballstáit in ann rialacha a fhorchur a ligeann do na hinfheisteoirí
 sin a bheith níos spleáiche ar rátálacha seachtracha.
 (22)
 Ina theannta sin thiocfadh feabhas ar chumas
 infheisteoirí measúnú eolasach a dhéanamh ar acmhainneacht creidmheasa
 ionstraimí airgeadais struchtúrtha ach faisnéis leordhóthanach maidir leis na
 hionstraimí sin a bheith ag infheisteoirí. Laghdóidh sé sin spleáchas
 infheisteoirí ar rátálacha creidmheasa. Ina cheann sin, is dealraitheach gurb é
 toradh a bheadh ar fhaisnéis ábhartha maidir le hionstraimí airgeadais a
 nochtadh neartú a dhéanamh ar an iomaíocht idir gníomhaireachtaí rátála
 creidmheasa de bharr méadú a theacht ar líon na rátálacha gan iarraidh teacht
 as.
 (23)
 Ba cheart rochtain a bheith ag infheisteoirí, ag
 eisitheoirí agus ag páirtithe eile leasmhara ar fhaisnéis atá cothrom le dáta,
 trí leathanach gréasáin lárnach. Ba cheart go ligfeadh Innéacs Rátála Eorpach
 (EURIX) arna bhunú ag an ÚEUM d'infheisteoirí Ionas go bhféadfaidh
 infheisteoirí comparáid a dhéanamh idir rátálacha éagsúla i leith eintitis ar
 leith a d'eisigh gníomhaireachtaí rátála creidmheasa éagsúla, caithfidh
 gníomhaireachtaí rátála creidmheasa scála rátála comhchuibhithe a úsáid, scála
 a ullmhóidh an ÚEUM agus a ghlacfaidh an Coimisiún mar chaighdeán teicniúil. Ní
 bheadh úsáid an scála chomhchuibhithe sainordaitheach ach i gcás fhoilsiú na
 rátálacha ar leathanach gréasáin EURIX, ach os a choinne sin ba cheart cead a
 bheith ag gníomhaireachtaí rátála creidmheasa a gcuid scála rátála féin a úsáid
 nuair a fhoilsíonn siad na rátálacha ar a leathanach gréasáin féin. Níor cheart
 a bheith de chuspóir ag úsáid scála rátála chomhchuibhithe modheolaíochtaí agus
 próisis gníomhaireachtaí rátála creidmheasa a chomhchuibhiú, ba cheart a bheith
 de chuspóir aici na rátálacha deiridh a dhéanamh inchomparáide, agus sin
 amháin. Tá sé tábhachtach go dtaispeánfar ar leathanach gréasáin EURIX, mar aon
 le hinnéacs rátála comhiomlánaithe, gach rátáil atá ar fáil i leith gach
 ionstraime ionas go bhféadfaidh infheisteoirí an raon iomlán tuairimí atá ann a
 bhreith sula gcinnfidh siad ar infheistíocht a dhéanamh. B'fhéidir go mbeadh an
 t-innéacs rátála creidmheasa comhiomlán ina chuidiú ag infheisteoirí
 breacthuairim a fháil ar acmhainneacht creidmheasa eintitis. Ba cheart go
 mbeadh EURIX ina chuidiú ag gníomhaireachtaí beaga agus ag gníomhaireachtaí nua
 bheith níos feiceálaí. Bheadh an tInnéacs Rátála Eorpach ina chomhlánú ar an
 bhfaisnéis maidir le sonraí maidir le feidhmíocht san am a caitheadh atá le
 foilsiú ag gníomhaireachtaí rátála creidmheasa i stór lárnach an ÚEUM. Thacaigh
 Parlaimint na hEorpa le bunú an Innéacs Rátála Eorpaigh ina rún maidir le
 gníomhaireachtaí rátála creidmheasa an 8 Meitheamh 2011[19].
 (24)
 Bíonn tionchar mór ag rátálacha creidmheasa ar
 chinntí infheistíochta, is cuma cé acu chun críocha rialála nó chun críche eile
 a eisítear iad. Dá bhrí sin, tá freagracht mhór ar na gníomhaireachtaí rátála
 creidmheasa i leith infheisteoirí, eadhon féachaint chuige go gcomhlíonann siad
 Rialacha (CE) Uimh. 1060/2009 sa chaoi is go bhfuil a gcuid
 rátálacha neamhspleách, oibiachtúil agus de cháilíocht leordhóthanach. De cheal
 caidrimh chonarthaigh idir an ghníomhaireacht rátála creidmheasa agus an t‐infheisteoir,
 áfach, ní bhíonn sé ar chumas infheisteoirí i gcónaí tabhairt ar an
 ngníomhaireacht an fhreagracht sin a fheidhmiú. Dá bhrí sin, tá sé tábhachtach
 foráil a dhéanamh maidir le ceart leordhóthanach chun cúitimh a bheith ag
 infheisteoirí a bhraith ar rátáil creidmheasa a eisíodh de shárú ar rialacha
 Rialachán (AE) Uimh. 1060/2009. Aon damáiste arbh é sárú ar an Rialachán
 sin ba chúis leis agus a raibh tionchar aige ar an rátáil deiridh, ba cheart go
 bhféadfadh an t-infheisteoir an ghníomhaireacht rátála creidmheasa a chur faoi
 dhliteanas. Aon sárú nár imir tionchar ar an rátáil deiridh, amhail sárú ar na
 hoibleagáidí trédhearcachta, níor cheart go bhféadfadh sé a bheith ina chúis le
 héilimh maidir le dliteanas sibhialta.
 (25)
 Níor cheart gníomhaireachtaí rátála creidmheasa a
 bheith faoi dhliteanas ach amháin má sháraíonn siad d'aon ghnó nó le mórfhaillí
 na hoibleagáidí a chuireann Rialachán (AE) Uimh. 1060/2009 orthu.
 Ciallaíonn an chéim lochta sin nár cheart go bhféadfaí éilimh maidir le
 dliteanas a dhéanamh i leith gníomhaireachtaí rátála creidmheasa má dhéanann
 siad faillí in oibleagáidí aonair faoin Rialachán ach nach ndéanann siad
 neamhshuim thromchúiseach dá ndualgais. Tá an chéim lochta sin iomchuí toisc go
 mbíonn measúnú le déanamh ar thosca casta eacnamaíocha chun rátáil creidmheasa
 a ullmhú agus d'fhéadfadh torthaí éagsúla bheith ar chur i bhfeidhm
 modheolaíochtaí éagsúla agus ní féidir a mhaíomh go bhfuil aon cheann acu sin
 mícheart.
 (26)
 Tá sé tábhachtach ceart éifeachtach cúitimh i
 gcoinne gníomhaireachtaí rátála creidmheasa a chur ar fáil d'infheisteoirí. Ó
 tharla nach bhfuil grinnléargas ag infheisteoirí ar nósanna imeachta
 inmheánacha gníomhaireachtaí rátála creidmheasa, dealraíonn sé iomchuí
 freaschur páirteach a dhéanamh ar an dualgas cruthúnais maidir le sárú a bheith
 ann agus tionchar an tsáraithe ar an rátáil deiridh i gcás ina ndéanann an t‐infheisteoir
 cás réasúnta ar son shárú den chineál sin a bheith ann. Mar
 sin féin, maidir leis an dualgas cruthúnais maidir le damáiste a bheith déanta
 agus an sárú a bheith ina údar leis an damáiste sin, ba cheart é a bheith go
 hiomlán ar an infheisteoir ó tharla gur mó a bhaineann siad leis-sean.
 (27)
 Maidir le ceisteanna a bhaineann le dliteanas
 sibhialta gníomhaireachta rátála creidmheasa, ach nach bhfuil cumhdaithe ag an
 Rialachán seo, ba cheart iad a bheith faoi réir an dlí náisiúnta is infheidhme,
 arna chinneadh le rialacha ábhartha an Dlí Idirnáisiúnta Phríobháidigh. Is trí
 na rialacha ábhartha maidir le dlínse idirnáisiúnta ba cheart a chinneadh cé an
 chúirt atá inniúil cinneadh a dhéanamh maidir le héileamh i leith dliteanais
 shibhialta arna dhéanamh ag infheisteoir.
 (28)
 An oibleagáid atá ar infheisteoirí institiúideacha,
 lena n-áirítear bainisteoirí infheistíochta, a measúnú féin a dhéanamh ar
 acmhainneacht creidmheasa sócmhainní, níor cheart dó sin cosc a chur ar chúirt
 cinneadh a dhéanamh go ndearna sárú a rinne gníomhaireacht rátála creidmheasa
 ar an Rialachán seo díobháil d'infheisteoir agus go bhfuil an ghníomhaireacht
 sin faoi dhliteanas ina leith. Cé go gcuirfidh an Rialachán seo feabhas ar an
 tsaoirse atá ag infheisteoirí a measúnú riosca féin a dhéanamh, leanfaidh an
 rochtain atá acu ar fhaisnéis de bheith níos srianta ná an rochtain atá ag na
 gníomhaireachtaí rátála creidmheasa uirthi. Ina theannta sin, is minic nach
 mbeidh sé ar chumas infheisteoirí beaga go háirithe measúnú criticiúil a
 dhéanamh ar rátáil sheachtrach a sholáthar gníomhaireacht rátála creidmheasa.
 (29)
 D'fhonn coinbhleachtaí leasa a mhaolú a thuilleadh,
 agus iomaíocht chothrom a éascú sa mhargadh rátála creidmheasa, tá sé
 tábhachtach a áirithiú nach bhfuil na táillí a mhuirearaíonn gníomhaireachtaí
 rátála creidmheasa ar a gcustaiméirí idirdhealaitheach. Níor cheart údar a
 bheith le táillí éagsúla a ghearradh as seirbhísí den sórt céanna ach amháin má
 tá difear idir an costas atá ar na seirbhísí sin a sholáthar do chustaiméirí
 éagsúla. Ina cheann sin, níor cheart go mbeadh na táillí a
 mhuirearaítear as seirbhísí rátála a sholáthar d'eisitheoir ar leith ag brath
 ar thorthaí na hoibre a dhéantar ná ar sholáthar seirbhísí gaolmhara
 (coimhdeacha). Ionas go bhféadfar maoirsiú éifeachtach a
 dhéanamh ar na rialacha sin, ba cheart do ghníomhaireachtaí rátála creidmheasa
 na táillí a fuair siad ó gach ceann dá gcliaint agus a mbeartas ginearálta
 praghsála a nochtadh don ÚEUM.
 (30)
 Ionas go mbeidh sé níos fusa rátálacha ceannasacha
 atá cothrom le dáta agus inchreidte a eisiúint agus d'fhonn tuiscint úsáideoirí
 na rátálacha sin a mhéadú, tá sé tábhachtach athbhreithniú rialta a dhéanamh ar
 rátálacha. Tá sé tábhachtach freisin méadú ar a thrédhearcaí atá an taighde a
 dhéantar, na baill foirne a leithdháiltear ar ullmhú rátálacha agus na toimhdí
 is bun leis na rátálacha creidmheasa a ullmhaíonn na gníomhaireachtaí rátála
 creidmheasa i leith fiachais cheannasaigh.
 (31)
 Tá foráil déanta cheana sna rialacha atá ann faoi
 láthair maidir le rátálacha a fhógairt don eintiteas rátáilte 12 uair a chloig
 roimh a bhfoilsiú. Ionas nach dtarlóidh sé go dtabharfar an fógra sin lasmuigh
 d'uaireanta a chloig oibre agus ionas go mbeidh a ndóthain ama ag an eintiteas
 rátáilte cruinneas na bunsonraí a fhíorú, ba cheart a shoiléiriú gur cheart
 fógra a thabhairt lá oibre iomlán roimh fhoilsiú na rátála nó an tuair rátála.
 (32)
 I bhfianaise sainiúlachtaí rátálacha ceannasacha
 agus d'fhonn an baol luaineachta a laghdú, is iomchuí ceangal a chur ar
 ghníomhaireachtaí rátála creidmheasa gan na rátálacha sin a fhoilsiú go dtí tar
 éis ama scoir ionad trádála atá bunaithe san Aontas agus ar a dhéanaí uair an
 chloig roimh dóibh oscailt.
 (33)
 Ba cheart go n-áiritheodh caighdeáin theicniúla
 maidir le seirbhísí airgeadais cosaint leordhóthanach taisceoirí, infheisteoirí
 agus tomhaltóirí ar fud an Aontais. Ó tharla gur comhlacht a bhfuil
 ard-saineolas aige é an ÚEUM, beart éifeachtach iomchuí a bheadh ann ullmhú
 dréachtchaighdeán teicniúla rialála agus cur chun feidhme nach mbaineann le
 roghanna beartais a chur de chúram air lena gcur faoi bhráid an Choimisiúin.
 (34)
 Ba cheart don Choimisiún na dréachtchaighdeáin
 theicniúla rialála arna bhforbairt ag an ÚEUM a ghlacadh maidir le hinneachar
 an chomhaid aistrithe nuair a ghabhann gníomhaireacht rátála creidmheasa áit
 gníomhaireachta eile rátála creidmheasa eile, maidir le hinneachar, minicíocht
 agus cur i láthair na faisnéise atá le soláthar ag eisitheoirí i leith ionstraimí
 struchtúrtha airgeadais, maidir le comhchuibhiú an scála rátála caighdeánaigh
 atá le húsáid ag gníomhaireachtaí rátála creidmheasa, maidir le cur i láthair
 na faisnéise – lena n-áirítear struchtúr, formáid, modh agus uainíocht na
 tuarascála – ba cheart do ghníomhaireachtaí rátála creidmheasa a nochtadh don
 ÚEUM i leith EURIX agus maidir le hinneachar agus formáid na tuarascála
 tréimhsiúla ar tháillí a mhuirearaíonn gníomhaireachtaí rátála creidmheasa chun
 críocha maoirseacht leanúnach a bheith á déanamh ag an ÚEUM. Ba cheart don
 Choimisiún na caighdeáin sin a ghlacadh trí bhíthin gníomhartha tarmlighte de
 bhun Airteagal 290 den Chonradh agus i gcomhréir le hAirteagail 10–14
 de Rialachán (AE) Uimh. 1095/2010.
 (35)
 Ceadaíonn Rialachán (AE) Uimh. 1060/2009
 rátálacha a eisíodh i dtríú tíortha a úsáid chun críocha rialála más rud é gur
 gníomhaireachtaí rátála creidmheasa atá deimhnithe i gcomhréir le hAirteagal 5
 nó atá formhuinithe ag gníomhaireachtaí rátála creidmheasa atá bunaithe san
 Aontas i gcomhréir le hAirteagal 4(3) den Rialachán sin a d'eisigh iad.
 Chun deimhniú a fháil, caithfidh cinneadh coibhéise bheith glactha ag an
 gCoimisiún maidir le córas rialála na tríú tíre le haghaidh gníomhaireachtaí
 rátála creidmheasa agus chun formhuiniú a fháil caithfidh iompar
 gníomhaireachta rátála creidmheasa na tríú tíre ceanglais a chomhlíonadh atá ar
 a laghad chomh dian céanna le rialacha ábhartha an AE. Níor cheart feidhm a
 bheith ag roinnt de na forálacha a tugadh isteach leis an Rialachán seo i gcás
 na measúnuithe coibhéise ná formhuinithe: Is amhlaidh atá i gcás na bhforálacha
 sin a chuireann oibleagáidí ar eisitheoirí ach nach gcuireann aon oibleagáid ar
 ghníomhaireachtaí rátála creidmheasa. Ina theannta sin, aon Airteagail a
 bhaineann le struchtúr an mhargaidh rátála laistigh den AE seachas le bunú
 rialacha iompair do ghníomhaireachtaí rátála creidmheasa níor cheart iad a chur
 san áireamh sa chomhthéacs seo. D'fhonn a ndóthain ama a thabhairt do thríú
 tíortha a gcreataí rialála a uasghrádú i bhfianaise na bhforálacha nua
 substainteacha, níor cheart feidhm a bheith ag an gceann deireanach acu sin ach
 chun críocha na measúnuithe coibhéise agus formhuinithe amhail ón 1 Meitheamh 2014.
 Ní mór a mheabhrú ina leith seo nach gá gurb ionann córas rialála tríú tíre
 agus na rialacha dá bhforáiltear sa Rialachán seo. Mar atá mínithe i Rialachán Uimh. 1060/2009,
 ba cheart gur leor go mbaineann amach córas rialála an tríú tíre na cuspóirí
 céanna agus go mbíonn na torthaí céanna air le go bhféadfar a mheas go bhfuil
 sé coibhéiseach nó chomh dian céanna le córas rialála an AE.
 (36)
 Ós rud é nach féidir cuspóirí an Rialacháin seo,
 eadhon neamhspleáchas gníomhaireachtaí rátála creidmheasa a athneartú, próisis
 agus modheolaíochtaí rátála creidmheasa fónta a chur chun cinn, maolú ar na
 rioscaí a bhaineann le rátálacha ceannasacha, maolú ar an mbaol go mbeidh
 rannpháirtithe an mhargaidh róspleách ar rátálacha creidmheasa, agus d'fhonn a
 áirithiú go mbeidh ceart chun cúitimh ag infheisteoirí, ós rud é nach féidir
 iad a bhaint amach go leordhóthanach ar leibhéal na mBallstát agus gur fearr,
 de dhroim struchtúr uile-Eorpach agus thionchar uile‐Eorpach na
 ngníomhaíochtaí rátála creidmheasa atá le maoirsiú, is féidir iad a bhaint
 amach ar leibhéal an Aontais, féadfaidh an tAontas bearta a ghlacadh, i
 gcomhréir le prionsabal na coimhdeachta atá leagtha amach in Airteagal 5
 den Chonradh ar an Aontas Eorpach. I gcomhréir le prionsabal na comhréireachta,
 arna leagan amach san Airteagal sin, ní théann an Rialachán seo thar a bhfuil
 riachtanach chun na cuspóirí sin a bhaint amach.
 (37)
 Dá bhrí sin, ba cheart Rialachán (CE) Uimh. 1060/2009
 a leasú dá réir,
 TAR ÉIS AN RIALACHÁN SEO A GHLACADH:
 Airteagal 1
 Leasuithe ar Rialachán (CE) Uimh. 1060/2009
 Leasaítear
 Rialachán (CE) Uimh. 1060/2009 mar a leanas:
 (1) Cuirtear
 an méid seo a leanas in ionad Airteagail 1:
 "Airteagal 1
 Ábhar
 Tugann an Rialachán seo isteach cur chuige
 rialúcháin coiteann chun feabhas a chur ar shláine, trédhearcacht, freagracht,
 dea-rialachas agus iontaofacht gníomhaíochtaí rátála creidmheasa, rud a
 chuirfidh le cáilíocht na rátálacha creidmheasa a eisítear san Aontas, a
 éascóidh feidhmiú rianúil an mhargaidh inmheánaigh agus a bhainfidh amach
 ardleibhéal cosanta do thomhaltóirí agus infheisteoirí. Leagann sé síos
 coinníollacha maidir le heisiúint rátálacha creidmheasa agus rialacha maidir le
 heagrú agus iompar gníomhaireachtaí rátála creidmheasa, a scairshealbhóirí agus
 a mbaill san áireamh, chun neamhspleáchas na ngníomhaireachtaí sin a chur chun
 cinn, chun coinbhleachtaí leasa a sheachaint agus chun feabhas a chur ar
 chosaint tomhaltóirí agus infheisteoirí.
 Ina theannta sin leagann sé síos oibleagáidí
 d'eisitheoirí, do thionscnóirí, agus d'urraitheoirí atá bunaithe san Aontas i
 leith ionstraimí airgeadais struchtúrtha."
 (2) sa chéad mhír d'Airteagal 2,
 cuirtear "Aontas" in ionad "Chomhphobal";
 (3) Leasaítear Airteagal 3(1) mar a
 leanas:
 (a) i bpointe (g), cuirtear
 "Aontas" in ionad "Comhphobal";
 (b) i bpointe (m), cuirtear
 "Aontas" in ionad "Comhphobal";
 (c) cuirtear na pointí seo a leanas leis:
 '(s) ciallaíonn "eisitheoir"
 eisitheoir mar atá sainmhínithe i bpointe (h) d'Airteagal 2(1) de Threoir
 2003/71/CE;
 (t) ciallaíonn "tionscnóir"
 tionscnóir mar atá sainmhínithe i bpointe (41) d’Airteagal 4 de Threoir
 2006/48/CE;
 (u) ciallaíonn "urraitheoir"
 tionscnóir mar atá sainmhínithe i bpointe (42) d’Airteagal 4 de Threoir
 2006/48/CE;
 (v) ciallaíonn "rátáil
 cheannasach":
 (i) rátáil creidmheasa inar stát, nó údarás
 réigiúnach nó áitiúil de chuid stáit, an t-eintiteas rátála,
 (ii) rátáil creidmheasa inar stát, nó údarás
 réigiúnach nó áitiúil de chuid stáit, eisitheoir an fhiachais nó na
 hoibleagáide airgeadais, eisitheoir an urrúis fhiachais nó eisitheoir
 ionstraime eile airgeadais.
 (w) ciallaíonn "tuar rátála" tuairim
 i leith treochta dóchúla rátála creidmheasa sa ghearrthéarma agus sa
 mheántéarma.';
 (4) Leasaítear Airteagal 4 mar seo
 a leanas:
 (a) sa dara fomhír de mhír 1, cuirtear
 "Aontas" in ionad "Chomhphobal";
 (b) i mír 2, cuirtear "Aontas" in
 ionad "Comhphobal";
 (c) leasaítear mír 3 mar seo a leanas:
 (i) san abairt tosaigh, cuirtear
 "Aontas" in ionad "Comhphobal";
 (ii) cuirtear an méid seo a leanas in ionad
 phointe (b):
 'tá sé fíoraithe ag an ngníomhaireacht rátála
 creidmheasa, agus tá sí in ann é a léiriú ar bhonn leanúnach don Údarás
 Maoirseachta Eorpach (an tÚdarás Eorpach um Urrúis agus Margaí) arna bhunú le
 Rialachán (AE) Uimh. 1095/1060 ó Pharlaimint na hEorpa agus ón gComhairle
 (*) (ÚEUM), go gcomhlíonann gníomhaíochtaí rátála creidmheasa ghníomhaireacht
 rátála creidmheasa na tríú tíre, a raibh mar thoradh uirthi eisiúint rátála
 creidmheasa atá le formhuiniú, ceanglais atá ar a laghad chomh docht céanna
 leis na ceanglais atá leagtha amach in Airteagal 6 go hAirteagal 12,
 amach ó Airteagail 6a, 8a, 8b agus 11a;
 (*) IO L 331, 15.12.2010, lch. 84.';
 (d) i mír 4, cuirtear "Aontas" in
 ionad "Comhphobal";
 (5) Leasaítear Airteagal 5 mar seo
 a leanas:
 (a) i mír 1, cuirtear "Aontas" in
 ionad "Comhphobal";
 (b) i mír 6, cuirtear an méid seo a leanas in
 ionad phointe (b) den dara fomhír:
 '(b) tá gníomhaireachtaí rátála creidmheasa sa
 tríú tír sin faoi réir ag rialacha ceangailteacha dlí atá coibhéiseach leo sin
 atá leagtha amach in Airteagal 6 go hAirteagal 12 agus in
 Iarscríbhinn I, amach ó Airteagail 6a, 8a, 8b agus 11a; agus',
 (c) cuirtear an méid seo a leanas in ionad
 mhír 8:
 Beidh feidhm ag forálacha iomchuí Airteagal 20,
 23b agus 24 i leith gníomhaireachtaí rátála creidmheasa deimhnithe agus i leith
 na rátálacha creidmheasa a eisíonn siad.';
 (6) cuirtear Airteagal 5a agus Airteagal 5b
 a leanas isteach:
 "Airteagal 5a
 Institiúidí airgeadais a bheith róspleách ar
 rátálacha creidmheasa
 Institiúidí creidmheasa, gnólachtaí
 infheistíochta, gnóthais árachais agus athárachais, institiúidí um chóir ar
 scor gairme, cuideachtaí bainistíochta agus infheistíochta, bainisteoirí cistí
 infheistíochta malartacha agus contrapháirtithe lárnacha arna sainmhíniú i
 Rialachán (AE) Uimh. xx/201x ó Pharlaimint na hEorpa agus ón gComhairle an
 xx xxx 201x maidir le díorthaigh thar an gcuntar, contrapháirtithe lárnacha
 agus stórtha trádála[20], déanfaidh siad a
 measúnú féin ar riosca creidmheasa agus ní bhraithfidh siad go hiomlán ná gan
 ghrinneas ar rátálacha creidmheasa chun acmhainneacht creidmheasa eintitis nó
 ionstraime airgeadais a mheasúnú. Na húdaráis inniúla a
 bhfuil sé de chúram orthu na gnóthais sin a mhaoirsiú, scrúdóidh siad go grinn
 leordhóthanacht phróisis mheasúnaithe creidmheasa na ngnóthas.
 Airteagal 5b
 Spleáchas ar rátálacha creidmheasa ón Údarás
 Maoirseachta Eorpach agus ón mBord Eorpach um Riosca Sistéamach.
 Ní dhéanfaidh an tÚdarás Maoirseachta Eorpach (an
 tÚdarás Baincéireachta Eorpach) a bunaíodh le Rialachán (AE) Uimh. 1093/2010
 ó Pharlaimint na hEorpa agus ón gComhairle (*) (ÚBE), an tÚdarás Maoirseachta
 Eorpach (an tÚdarás Eorpach um Árachas agus Pinsin Ghairme) a bunaíodh le
 Rialachán (AE) Uimh. 1094/2010 ó Pharlaimint na hEorpa agus ón gComhairle
 (**) (ÚEÁPG) ná an ÚEUM tagairt do rátálacha creidmheasa ina gcuid treoirlínte,
 moltaí ná dreachtchaighdeán teicniúil i gcás ina bhféadfadh tagairtí den sórt
 sin bheith ina údar le húdaráis inniúla nó rannpháirtithe sa mhargadh
 airgeadais a bheith ag brath gan ghrinneas ar rátálacha creidmheasa. Dá réir sin, faoin 31 Nollaig 2013 ar a dhéanaí, déanfaidh
 an ÚBE, an ÚEÁPG agus an ÚEUM, athbhreithniú ar gcuid treoirlínte agus moltaí
 go léir agus, nuair is ábhartha, scriosfaidh siad gach tagairt do rátálacha
 creidmheasa.
 An Bord Eorpach um Riosca Sistéamach arna bhunú le
 Rialachán (AE) Uimh. 1092/2010 ó Pharlaimint na hEorpa agus ón gComhairle
 an 24 Samhain 2010 maidir leis an Aontas Eorpach maoirseacht
 mhicreastuamachta a dhéanamh ar an gcóras airgeadais agus lena mbunaítear Bord
 Eorpach um Riosca Sistéamach (***), ní dhéanfaidh sé tagairt do rátálacha
 creidmheasa ina gcuid rabhadh ná moltaí i gcás ina bhféadfadh tagairtí den sórt
 sin bheith ina údar le bheith ag brath gan ghrinneas ar rátálacha creidmheasa.
 * IO L , , p.
 ** IO L 331, 15.12.2010, lch. 48.
 *** IO L 331, 15.12.2010, lch. 1.';
 (7) Cuirtear
 an méid seo a leanas in ionad Airteagal 6(1):
 '1. Déanfaidh gníomhaireacht rátála
 creidmheasa gach beart is gá lena áirithiú nach ndéanfaidh aon choinbhleacht
 leasa atá ann cheana nó a d'fhéadfadh bheith ann ná aon chaidreamh gnó a
 bhaineann leis an ngníomhaireacht rátála creidmheasa atá ag eisiúint na rátála
 creidmheasa, lena gcuid bainisteoirí, anailísithe rátála, fostaithe, aon duine
 nádúrtha eile a bhfuil a chuid seirbhísí curtha ar fáil don ghníomhaireacht
 rátála creidmheasa, nó atá á rialú aici, nó aon duine a bhfuil nasc díreach nó
 indíreach leis trí rialú, nach ndéanfaidh sin tionchar a imirt ar eisiúint
 rátála creidmheasa ná ar eisiúint tuair rátála';
 (8) Cuirtear Airteagal 6a agus Airteagal 6
 a leanas isteach:
 'Airteagal 6a
 Coinbhleachta leasa a bhaineann le
 hinfheistíochtaí i ngníomhaireachtaí rátála creidmheasa
 1. Aon scairshealbhóir nó ball de ghníomhaireacht
 rátála creidmheasa ag a bhfuil ar a laghad 5 % de chaipiteal nó de chearta
 vótála na gníomhaireachta sin:
 (a) ní bheidh 5 % nó níos mó de
 chaipiteal aon ghníomhaireachta rátála creidmheasa eile ina sheilbh aige. Níl
 feidhm ag an toirmeasc sin maidir le sealúchais i scéimeanna comhinfheistíochta
 éagsúlaithe, lena n-áirítear cistí bainistithe amhail cistí pinsin nó árachas
 saoil, ar chuntar nach bhfágann na sealúchais sin i scéimeanna
 comhinfheistíochta éagsúlaithe go bhfuil sé ar a chumas mórthionchar a imirt ar
 ghníomhaíochtaí gnó na scéimeanna sin.
 (b) ní bheidh an ceart ná an chumhacht aige
 níos mó ná 5 % de na cearta vótála a fheidhmiú in aon ghníomhaireacht
 rátála creidmheasa;
 (c) ní bheidh an ceart ná an chumhacht aige
 baill de chomhlacht riaracháin, bainistíochta nó maoirseachta aon
 ghníomhaireachta rátála creidmheasa a cheapadh ná a bhriseadh as a phost;
 (d) ní bheidh sé ina bhall de chomhlacht
 riaracháin, bainistíochta nó maoirseachta aon ghníomhaireachta rátála
 creidmheasa eile;
 (e) ní bheidh an chumhacht aige tionchar nó
 smacht ceannasach a fheidhmiú ar aon ghníomhaireacht rátála creidmheasa eile ná
 ní fheidhmeoidh sé an chumhacht sin.
 2. Níl feidhm ag an Airteagal seo maidir le
 hinfheistíochtaí i ngníomhaireachtaí rátála creidmheasa a bhaineann leis an
 ngrúpa céanna gníomhaireachtaí rátála creidmheasa.
 Airteagal 6b
 Uasfhad an caidrimh chonartha le gníomhaireacht
 rátála creidmheasa
 1. I gcás ina ndéanann gníomhaireacht rátála
 creidmheasa conradh le heisitheoir nó lena thríú páirtí gaolmhar maidir le
 rátálacha creidmheasa a eisiúint i leith an eisitheora sin, ní eiseoidh sí
 rátálacha creidmheasa i leith an eisitheora ar feadh tréimhse níos faide ná trí
 bliana.
 2. I gcás ina ndéanann gníomhaireacht rátála creidmheasa
 conradh le heisitheoir nó lena thríú páirtí gaolmhar maidir le rátálacha
 creidmheasa a eisiúint i leith ionstraimí fiachais an eisitheora sin, beidh
 feidhm ag an méid seo a leanas:
 (a) i gcás ina n‐eisítear na rátálacha
 creidmheasa sin laistigh de thréimhse is faide ná an tréimhse tosaigh dhá mhí
 dhéag ach is giorra ná trí bliana, ní eiseoidh an ghníomhaireacht rátála
 creidmheasa aon rátálacha creidmheasa i leith na n‐ionstraimí fiachais
 sin a luaithe atá deich gcinn d'ionstraimí fiachais rátáilte;
 (b) i gcás ina n‐eisítear ar a laghad
 deich gcinn de rátálacha creidmheasa laistigh de thréimhse tosaigh dhá mhí
 dhéag, ní eiseoidh an ghníomhaireacht rátála creidmheasa sin aon rátálacha
 breise i leith na n-ionstraimí fiachais sin tar éis dheireadh na tréimhse;
 (c) i gcás ina n-eisítear níos lú ná deich
 gcinn de rátálacha creidmheasa, ní eiseoidh an ghníomhaireacht rátála
 creidmheasa aon rátálacha creidmheasa breise i leith na n-ionstraimí fiachais
 sin a luaithe atá tréimhse 3 bliana caite.
 3. I gcás ina bhfuil conradh déanta ag eisitheoir
 maidir leis an ábhar céanna le níos mó ná aon ghníomhaireacht rátála
 creidmheasa amháin, ní bheidh feidhm ag na teorainneacha atá leagtha amach i
 mír 1 agus 2 ach maidir le ceann amháin de na gníomhaireachtaí sin. Mar sin
 féin, ní bheidh caidreamh conarthach ag aon cheann de na gníomhaireachtaí sin
 leis an eisitheoir a bheidh níos faide ná sé bliana.
 4. Ní dhéanfaidh an ghníomhaireacht rátála
 creidmheasa dá dtagraítear i mír 1 go 3 conradh leis an eisitheoir ná lena thríú
 páirtithe gaolmhara maidir le rátálacha creidmheasa i leith an eisitheora ná a
 ionstraimí fiachais go ceann tréimhse ceithre bliana ó dheireadh thréimhse
 uasfhaid an chaidrimh chonarthaigh dá dtagraítear i mír 1 go 3.
 Beidh feidhm ag an gcéad fhomhír maidir leis an
 méid seo a leanas freisin:
 (a) gníomhaireacht rátála creidmheasa arb
 ionann an grúpa a mbaineann sí leis agus an grúpa lena mbaineann an
 ghníomhaireacht rátála creidmheasa dá dtagraítear i mír 1 agus 2;
 (b) gníomhaireacht rátála creidmheasa ar scairshealbhóirí
 nó ball í den ghníomhaireacht rátála creidmheasa dá dtagraítear i mír agus 2;
 (c) gníomhaireacht rátála creidmheasa ar
 scairshealbhóir nó ball dá cuid an ghníomhaireacht rátála creidmheasa dá
 dtagraítear i mír 1 agus 2.
 5. Ní bheidh feidhm ag mír 1 go 4 maidir le
 rátálacha ceannasacha.
 6. I gcás ina dtarlaíonn sé, tar éis dheireadh
 thréimhse uasfhaid an chaidrimh chonarthaigh, de bhun na rialacha i mír 1 agus
 2, go nglacann gníomhaireacht rátála creidmheasa áit gníomhaireachta rátála
 creidmheasa eile, soláthróidh an ghníomhaireacht rátála creidmheasa atá ann
 cheana comhad aistrithe don ghníomhaireacht rátála creidmheasa nua. Beidh sa
 chomhad sin faisnéis ábhartha a bhaineann leis an eintiteas rátáilte agus leis
 na hionstraimí fiachais rátáilte a mbeidh gá leo go réasúnach d'fhonn
 inchomparáideacht a áirithiú leis na rátálacha a rinne an ghníomhaireacht
 rátála creidmheasa atá ann cheana.
 Beidh an ghníomhaireacht rátála creidmheasa atá
 ann cheana in ann a thaispeáint don ÚEUM gur soláthraíodh an fhaisnéis sin don
 ghníomhaireacht rátála creidmheasa nua.
 7. Ullmhóidh an ÚEUM dréachtchaighdeáin theicniúla
 rialála chun na ceanglais theicniúla a bhaineann le hinneachar an chomhaid
 aistrithe dá dtagraítear i mír 5 a shonrú.
 Cuirfidh an ÚEUM na dréachtchaighdeáin theicniúla
 rialála sin faoi bhráid an Choimisiúin faoin 1 Eanáir 2013.
 Tugtar de chumhacht don Choimisiún na caighdeáin
 theicniúla rialála dá dtagraítear sa mhír seo a ghlacadh i gcomhréir leis an
 nós imeachta atá leagtha síos in Airteagal 10 go 14 de Rialachán (AE) Uimh. 1095/2010.
 (9) Cuirtear an méid seo a leanas in
 ionad Airteagal 7(5):
 '5. Ní bheidh cúiteamh ná meastóireacht
 feidhmíochta na n-anailísithe creidmheasa agus na ndaoine a dhéanann na
 rátálacha creidmheasa nó na tuartha rátála a fhormheas ag brath ar an méid
 ioncaim a fhaigheann an ghníomhaireacht rátála creidmheasa ón eintiteas
 rátáilte nó ó na tríú páirtithe gaolmhara.';
 (10) Leasaítear Airteagal 8 mar seo a
 leanas:
 (a) cuirtear an méid seo a leanas in ionad
 mhír 2:
 '2. Déanfaidh gníomhaireacht rátála
 creidmheasa bearta leormhaithe a ghlacadh, a chur chun feidhme agus a
 fhorghníomhú d’fhonn a áirithiú go bhfuil na rátálacha creidmheasa agus na
 tuartha rátála a eisíonn sí bunaithe ar anailís chríochnúil ar an bhfaisnéis
 ábhartha ar fad atá ar fáil di agus atá ábhartha dá hanailís de réir na
 modheolaíochtaí rátála is infheidhme. Glacfaidh sí gach beart is gá d'fhonn a
 áirithiú gur de cháilíocht ard a dóthain agus gur as foinsí iontaofa í an
 fhaisnéis a úsáideann sí agus í ag sannadh rátálacha creidmheasa agus tuar
 rátála.';
 (b) i mír 5, cuirtear fomhír eile isteach:
 'Déanfar rátálacha ceannasacha a athbhreithniú ar
 a laghad uair amháin gach sé mí.';
 (c) cuirtear isteach mír 5a seo a
 leanas:
 '5a. Aon ghníomhaireacht rátála creidmheasa a
 bhfuil sé beartaithe aige aon mhodheolaíocht nua rátála, samhlacha nó
 príomhthoimhdí rátála a úsáid, foilseoidh sí na hathruithe nó na
 modheolaíochtaí nua atá beartaithe ar a suíomh gréasáin agus iarrfaidh sí ar
 gheallsealbhóirí barúlacha a chur faoina bráid go ceann tréimhse nach giorra ná
 aon mhí amháin, agus beidh ag gabháil leis sin míniú mionsonraithe ar na
 cúiseanna leis na hathruithe agus na modheolaíochtaí nua atá beartaithe agus a
 n-impleachtaí.
 Tar éis dhul in éag na tréimhse comhairliúcháin dá
 dtagraítear sa chéad fhomhír, tabharfaidh an ghníomhaireacht rátála creidmheasa
 fógra don ÚEUM i leith na n-athruithe nó na modheolaíochtaí nua atá
 beartaithe.';
 (d) leasaítear mír 6 mar seo a leanas:
 (i) cuirtear an méid seo a leanas in ionad
 na habairte tosaigh:
 '6. Nuair a athraítear modheolaíochtaí, samhlacha
 nó príomhthoimhdí a úsáidtear i ngníomhaíochtaí rátála creidmheasa de thoradh
 cinnidh ón ÚEUM dá dtagraítear i mír 3 d'Airteagal 22a, déanfaidh
 gníomhaireacht rátála creidmheasa an méid seo a leanas:
 (ii) cuirtear pointe (aa) a leanas isteach:
 '(aa) foilsíodh sí láithreach ar a suíomh
 gréasáin na modheolaíochtaí nua mar aon le mionmhíniú orthu.';
 (e) cuirtear mír 7 seo a leanas isteach:
 '7. I gcás ina dtugann gníomhaireacht rátála
 creidmheasa faoi deara botúin ina modheolaíochtaí nó i gcur chun feidhme na
 modheolaíochtaí, déanfaidh sí an méid seo a leanas láithreach:
 (a) na botúin sin a chur in iúl don ÚEUM agus
 do gach eintiteas rátáilte a ndéanann sé difear dó;
 (b) na botúin sin a fhoilsiú ar a suíomh
 gréasáin;
 (c) na botúin sin a chur ina gceart sna
 modheolaíochtaí; agus
 (d) na bearta dá dtagraítear i bpointí (a) go
 (c) de mhír 6 a chur i bhfeidhm.';
 11) cuirtear Airteagal 8a agus Airteagal 8b
 a leanas isteach:
 'Airteagal 8a
 Faisnéis faoi ionstraimí airgeadais struchtúraithe
 1. Nochtfaidh eisitheoir, tionscnóir agus
 urraitheoir ionstraim struchtúraithe airgeadais arna bunú san Aontas, i
 gcomhréir le mír 4, faisnéis faoi cháilíocht chreidmheasa agus faoi
 fheidhmíocht bhunsócmhainní aonair na hionstraime struchtúraithe airgeadais,
 struchtúr na hidirghabhála urrúsaithe, na sreafaí airgid agus aon
 chomhthaobhacht a thacaíonn le nochtadh urrúsaithe mar aon le haon fhaisnéis is
 gá chun tástálacha struis cuimsitheacha eolasacha a dhéanamh ar na sreafaí airgid
 agus ar na luachanna comhthaobhacha eolasacha a thacaíonn leis na bun‐nochtaidh.
 2. Ní chuimseoidh an oibleagáid maidir le faisnéis
 a nochtadh de réir mhír 1 soláthar na faisnéise sin a sháródh forálacha
 reachtúla a rialaíonn cosaint rúndacht na bhfoinsí faisnéise nó próiseáil
 sonraí pearsanta.
 3. Forbróidh ÚEUM dréacht‐chaighdeáin
 theicniúla rialála chun an méid seo a leanas a shonrú:
 (a) an fhaisnéis a nochtfaidh na daoine dá
 dtagraítear i mír 1 chun an oibleagáid atá mar thoradh ar mhír 1 a
 chomhlíonadh;
 (b) cé chomh minic a dhéanfar an fhaisnéis
 sin a nuashonrú;
 (c) an fhaisnéis sin a thíolacadh trí mheán
 teimpléid chaighdeánaithe nochta.
 Cuirfidh an ÚEUM na dréacht‐chaighdeáin
 theicniúla rialála sin faoi bhráid an Choimisiúin faoin 1 Eanáir 2013.
 Tugtar de chumhacht don Choimisiún na caighdeáin
 theicniúla rialála dá dtagraítear sa chéad fhomhír a ghlacadh i gcomhréir leis
 an nós imeachta atá leagtha síos in Airteagal 10 go 14 de Rialachán (AE) Uimh. 1095/2010.
 4. Bunóidh an ÚEUM leathanach gréasáin chun an
 fhaisnéis maidir le hionstraimí airgeadais struchtúraithe a fhoilsiú i
 gcomhréir le mír 1.
 Airteagal 8b
 Rátáil dhúbailte chreidmheasa na n-ionstraimí
 airgeadais struchtúraithe
 1. I gcás ina bhfuil sé beartaithe ag eisitheoir
 nó ag tríú páirtí gaolmhar rátáil chreidmheasa ionstraime airgeadais
 struchtúraithe a iarraidh, tabharfaidh siad sainordú do dhá ghníomhaireacht
 rátála creidmheasa ar a laghad. Déanfaidh gach gníomhaireacht rátála
 creidmheasa a rátáil chreidmheasa féin a sholáthar.
 2. Na gníomhaireachtaí rátála creidmheasa a
 fhaigheann sainordú ó eisitheoir nó óna thríú páirtithe gaolmhara dá
 dtagraítear i mír 1, comhlíonfaidh siad na coinníollacha seo a leanas:
 (a) ní bheidh na gníomhaireachtaí rátála
 creidmheasa sa ghrúpa céanna de ghníomhaireachtaí rátála creidmheasa;
 (b) ní bheidh aon cheann de na
 gníomhaireachtaí rátála creidmheasa ina scairshealbhóir ná ina ball d'aon
 cheann de na gníomhaireachtaí rátála creidmheasa eile;
 (c) ní bheidh sé de cheart ná de chumhacht ag
 aon cheann de na gníomhaireachtaí rátála creidmheasa cearta vótála a fheidhmiú
 in aon cheann de na gníomhaireachtaí rátála creidmheasa eile;
 (d) ní bheidh sé de cheart ná de chumhacht ag
 aon cheann de na gníomhaireachtaí rátála creidmheasa baill de chomhlacht
 riaracháin, bainistíochta ná maoirseachta aon cheann de na gníomhaireachtaí
 rátála creidmheasa eile a cheapadh ná a scor;
 (e) ní bheidh aon bhall den chomhlacht
 riaracháin, bainistíochta nó maoirseachta i ngníomhaireacht rátála creidmheasa
 ina bhall de chomhlacht riaracháin, bainistíochta nó maoirseachta aon cheann de
 na gníomhaireachtaí rátála creidmheasa eile;
 (f) ní bheidh sé de chumhacht ag aon cheann
 de na gníomhaireachtaí rátála creidmheasa tionchar nó smacht ceannasach a
 fheidhmiú, ná ní fheidhmeoidh sé, ar aon cheann eile de na gníomhaireachtaí
 rátála creidmheasa eile.';
 (12) Cuirtear an méid seo a leanas in
 ionad Airteagal 10(1) agus (2):
 '1. Déanfaidh gníomhaireacht rátála creidmheasa,
 ar bhonn neamhroghnach agus go tráthúil, aon rátáil chreidmheasa nó tuar
 rátála, chomh maith le haon chinneadh rátáil chreidmheasa a tharraingt siar, a
 nochtadh. I gcás ina ndéanfar cinneadh rátáil chreidmheasa a tharraingt siar,
 beidh na cúiseanna ar fad leis an gcinneadh sin san áireamh san fhaisnéis a
 nochtfar.
 Beidh feidhm freisin ag an gcéad fhomhír i leith
 rátálacha creidmheasa a scaiptear trí shuibscríobh.
 2. Áiritheoidh gníomhaireachtaí rátála creidmheasa
 go ndéanfar rátálacha creidmheasa agus tuartha rátála a thíolacadh agus a
 phróiseáil i gcomhréir leis na ceanglais a leagtar amach i Roinn D d’Iarscríbhinn I.';
 (13) Cuirtear an méid seo a leanas in
 ionad Airteagal 11(2):
 '2. Cuirfidh aon ghníomhaireacht rátála
 creidmheasa atá cláraithe agus deimhnithe faisnéis maidir lena gcuid sonraí
 feidhmíochta stairiúla, lena n-áirítear minicíocht aistrithe rátálacha, agus
 faisnéis maidir le rátálacha creidmheasa a eisíodh san am a caitheadh agus
 maidir le hathruithe orthu ar fáil i stór lárnach arna bunú ag an ÚEUM.
 Déanfaidh an ghníomhaireacht rátála creidmheasa faisnéis a chur ar fáil don stór
 sin ar fhoirm chaighdeánaithe dá bhforálann an ÚEUM. Déanfaidh an ÚEUM an
 fhaisnéis sin a chur ar fáil don phobal agus foilseoidh sé faisnéis achomair ar
 na príomhfhorbairtí a tugadh faoi deara ar bhonn bliantúil.';
 (14) cuirtear Airteagal 11a a leanas isteach:
 'Airteagal 11a
 Innéacs Rátála Eorpach
 1. Déanfaidh aon ghníomhaireacht rátála
 creidmheasa atá cláraithe agus deimhnithe, agus rátáil chreidmheasa á heisiúint
 nó tuar rátála á eisiúint aici, faisnéis rátála a chur faoi bhráid an ÚEUM,
 lena n-áirítear rátáil agus tuar na hionstraime rátáilte, faisnéis faoin
 gcineál rátála, faoin cineál gníomhaíochta rátála agus faoi dháta agus uair an
 fhoilsithe. Ba cheart an rátáil a chuirfear isteach a bheith bunaithe ar an
 scála comhchuibhithe rátála dá dtagraítear i bpointe (a) d'Airteagal 21(4a).
 2. Bunóidh an ÚEUM Innéacs Rátála Eorpach ina
 n-áireofar na rátálacha creidmheasa ar fad a cuireadh faoi bhráid an ÚEUM de
 bhun mhír 1 agus innéacs rátála comhiomláin le haghaidh aon ionstraime
 fiachais rátáilte. Foilseofar an t‐innéacs agus na rátálacha creidmheasa
 aonair ar láithreán gréasáin an ÚEUM.';
 (15) i mír 1 d'Airteagal 14,
 cuirtear "san Aontas" in ionad "sa Chomhphobal"
 (16) Cuirtear an méid seo a leanas in
 ionad Airteagal 18(2):
 "2. Cuirfidh an ÚEUM in iúl don Choimisiún,
 don ÚBE, don ÚÁPGE, do na húdaráis inniúla agus do na húdaráis inniúla earnála,
 aon chinneadh a dhéanfar faoi Airteagal 16, Airteagal 17 nó Airteagal 20."
 (17) Cuirtear an méid seo a leanas in
 ionad Airteagal 19(1):
 '1. Gearrfaidh an ÚEUM táillí ar na
 gníomhaireachtaí rátála creidmheasa i gcomhréir leis an Rialachán seo agus leis
 an rialachán maidir le táillí dá dtagraítear i mír 2. Cumhdófar leis na táillí
 sin caiteachas iomlán riachtanach an ÚEUM maidir le clárúchán, deimhniúchán
 agus maoirseacht gníomhaireachtaí rátála creidmheasa agus aisíocaíocht aon
 chostas a d'fhéadfadh na húdaráis inniúla a thabhú agus iad i mbun oibre de
 bhun an Rialacháin seo, go háirithe mar thoradh ar aon tarmligean cúraimí i
 gcomhréir le hAirteagal 30.';
 (18) Leasaítear Airteagal 21 mar seo
 a leanas:
 (a) leasaítear mír 4 mar seo a leanas:
 (i) cuirtear an méid seo a leanas in ionad
 na habairte tosaigh:
 'Forbróidh an ÚEUM dréacht‐chaighdeáin
 theicniúla rialála chun an méid seo a leanas a shonrú:'
 (ii) cuirtear an méid seo a leanas in ionad phointe (e):
 '(e) ábhar agus formáid tuairiscithe
 thréimhsiúil ar shonraí rátála atá le hiarraidh ar na gníomhaireachtaí rátála
 creidmheasa atá cláraithe agus deimhnithe chun críche mhaoirseacht leanúnach an
 ÚEUM.'
 (iii) cuirtear na fomhíreanna seo a leanas
 isteach i ndiaidh phointe (e):
 'Cuirfidh an ÚEUM na dréacht‐chaighdeáin
 theicniúla rialála sin faoi bhráid an Choimisiúin faoin 1 Eanáir 2012.
 Tugtar de chumhacht don Choimisiún na caighdeáin
 theicniúla rialála dá dtagraítear sa chéad fhomhír a ghlacadh i gcomhréir leis
 an nós imeachta atá leagtha síos in Airteagal 10 go 14 de Rialachán (AE) Uimh. 1095/2010.'
 (b) cuirtear isteach mír 4a seo a
 leanas:
 '4a. Forbróidh an ÚEUM dréacht‐chaighdeáin
 theicniúla rialála chun an méid seo a leanas a shonrú:
 (a) scála rátála comhchuibhithe caighdeánach
 atá le húsáid, i gcomhréir le hAirteagal 11a, ag gníomhaireachtaí rátála
 creidmheasa atá cláraithe agus deimhnithe, ar scála é a bheidh bunaithe ar an
 méadrach chun riosca creidmheasa a thomhas agus ar líon na gcatagóirí rátála
 agus na scoithluachanna do gach catagóir rátála;
 (b) ábhar agus tíolacadh na faisnéise, lena
 n-áirítear struchtúr, formáid, modh agus uainiú an tuairiscithe a nochtfaidh na
 gníomhaireachtaí rátála creidmheasa don ÚEUM i gcomhréir le hAirteagal 11a(1);
 agus
 (c) ábhar agus formáid tuairiscithe
 thréimhsiúil ar tháillí arna ngearradh ag na gníomhaireachtaí rátála
 creidmheasa atá le hiarraidh ar na gníomhaireachtaí rátála creidmheasa chun
 críche mhaoirseacht leanúnach an ÚEUM.
 Cuirfidh an ÚEUM na dréacht‐chaighdeáin
 theicniúla rialála sin faoi bhráid an Choimisiúin faoin 1 Eanáir 2013.
 Tugtar de chumhacht don Choimisiún na caighdeáin
 theicniúla rialála dá dtagraítear sa chéad fhomhír a ghlacadh i gcomhréir leis
 an nós imeachta atá leagtha síos in Airteagal 10 go 14 de Rialachán (AE) Uimh. 1095/2010.';
 (c) cuirtear fomhír nua le mír 5:
 'Déanfaidh an tuarascáil sin measúnú freisin ar
 leibhéil chomhchruinnithe sa mhargadh, ar na rioscaí atá mar thoradh ar
 chomhchruinniú ard, agus ar an tionchar ar chobhsaíocht fhoriomlán na hearnála
 airgeadais.';
 (19) Leasaítear Airteagal 22a mar seo
 a leanas:
 (a) cuirtear an méid seo a leanas
 in ionad teideal an Airteagail:
 'Modheolaíochtaí rátála a scrúdú';
 (b) cuirtear mír 3 seo a leanas isteach:
 '3. Fíoróidh an ÚEUM freisin go gcomhlíonfaidh aon
 athrú atá beartaithe ar mhodheolaíochtaí rátála arna chur in iúl ag
 gníomhaireacht rátála creidmheasa i gcomhréir le hAirteagal 8(5a), go
 gcomhlíonfaidh sé na critéir atá leagtha síos in Airteagal 8(3) mar atá
 sonraithe sa chaighdeán teicniúil rialála dá dtagraítear i bpointe (d) d'Airteagal 21(4).
 Ní fhéadfaidh an ghníomhaireacht rátála creidmheasa an mhodheolaíocht nua
 rátála a chur i bhfeidhm ach tar éis don ÚEUM a dhearbhú go gcomhlíonann an
 mhodheolaíocht Airteagal 8(3).
 [Beidh an ÚEUM in ann na cumhachtaí dá dtagraítear
 sa chéad fhomhír a fheidhmiú ó dháta theacht i bhfeidhm an chaighdeáin
 theicniúil rialála dá dtagraítear i bpointe (d) d'Airteagal 21(4) de
 Rialachán 1060/2009.]
 I gcás nach bhfuil an caighdeán teicniúil rialála
 dá dtagraítear i bpointe (d) d'Airteagal 21(4) i bhfeidhm, ní bheidh
 an ÚEUM in ann an chumhacht dá dtagraítear sa chéad fhomhír a fheidhmiú.';
 (20) Cuirtear Teideal IIIa a leanas isteach i ndiaidh Airteagal 35:
 TEIDEAL IIIa
 DLITEANAS SIBHIALTA NA nGNÍOMHAIREACHTAÍ RÁTÁLA CREIDMHEASA
 Airteagal 35a
 Dliteanas sibhialta
 1. I gcás ina bhfuil sárú déanta ag gníomhaireacht
 rátála creidmheasa d'aon ghnó nó de dheasca mórfhaillí ar sárú é atá liostaithe
 in Iarscríbhinn III agus a mbeidh tionchar aige ar rátáil chreidmheasa a
 raibh infheisteoir ag brath uirthi agus ionstraim rátáilte á ceannach aici,
 féadfaidh an t‐infheisteoir sin gníomhaíocht a ghlacadh i gcoinne na
 gníomhaireachta rátála creidmheasa sin as aon damáiste a rinneadh don infheisteoir.
 2. Meastar go bhfuil tionchar ag sárú ar rátáil
 chreidmheasa má tá an rátáil chreidmheasa a d'eisigh an ghníomhaireacht rátála
 creidmheasa éagsúil leis an rátáil a d'eiseofaí mura mbeadh an sárú sin déanta
 ag an ngníomhaireacht rátála creidmheasa.
 3. Déanann gníomhaireacht rátála creidmheasa
 mórfhaillí mura gcomhlíonann sí na dualgais a chuirtear uirthi leis an
 Rialachán seo.
 4. I gcás ina suíonn infheisteoir fíricí ar féidir
 a thuiscint uathu go bhfuil ceann de na sáruithe atá liostaithe in Iarscríbhinn III
 déanta ag gníomhaireacht rátála creidmheasa, faoin ngníomhaireacht rátála
 creidmheasa sin a bheidh sé a chruthú nach ndearna sí an sárú sin nó nach raibh
 tionchar ag an sárú sin ar an rátáil chreidmheas a eisíodh.
 5. Ní eisiafar an dliteanas sibhialta dá
 dtagraítear i mír 1 ná ní theorannófar é roimh ré le comhaontú. Beidh aon
 chlásal sna comhaontuithe sin a eisiann nó a theorannaíonn an dliteanas
 sibhialta roimh ré ar neamhní.';
 (21) Leasaítear Airteagal 36a mar seo
 a leanas:
 (a) i mír 2, cuirtear an méid seo a leanas in
 ionad phointí (a) go (e):
 '(a) maidir leis na sáruithe dá dtagraítear i
 bpointí 1 go 5, 11 go 15, 19, 20, 23, 26a go 26d, 28, 30, 32, 33, 35, 41, 43,
 50 agus 51 de Roinn I d’Iarscríbhinn III, beidh na fíneálacha ionann le
 EUR 500 000 ar a laghad agus ní bheidh siad níos mó ná EUR 750 000;
 (b) maidir leis na sáruithe dá dtagraítear i
 bpointí 6 go 8, 16 go 18, 21, 22, 24, 25, 27, 29, 31, 34, 37 go 40, 42, 45 go
 49a, 52 agus 54 de Roinn I d’Iarscríbhinn III, beidh na fíneálacha ionann
 le EUR 300 000 ar a laghad agus ní bheidh siad níos mó ná EUR
 450 000;
 (c) maidir leis na sáruithe dá dtagraítear i
 bpointí 9, 10, 26, 26e, 36, 44 agus 53 de Roinn I d’Iarscríbhinn III,
 beidh na fíneálacha ionann le EUR 100 000 ar a laghad agus ní bheidh siad
 níos mó ná EUR 200 000;
 (d) maidir leis na sáruithe dá dtagraítear i
 bpointí 1, 6, 7 agus 8 agus 9 de Roinn II d’Iarscríbhinn III, beidh na
 fíneálacha ionann le EUR 50 000 ar a laghad agus ní bheidh siad níos mó ná
 EUR 150 000;
 (e) maidir leis na sáruithe dá dtagraítear i
 bpointí 2, 3a, 3b, 4, 4a agus 5 de Roinn II d’Iarscríbhinn III, beidh na
 fíneálacha ionann le EUR 25 000 ar a laghad agus ní bheidh siad níos mó ná
 EUR 75 000;';
 (b) i mír 2, cuirtear an méid seo a leanas in
 ionad phointe (g) agus phointe (h):
 '(g) maidir leis na sáruithe dá dtagraítear i
 bpointe 1 go 3a agus i bpointe 11 de Roinn III d’Iarscríbhinn III,
 beidh na fíneálacha ionann le EUR 150 000 ar a laghad agus ní bheidh siad
 níos mó ná EUR 300 000;
 (h) maidir leis na sáruithe dá dtagraítear i
 bpointí 4, 4a, 4b, 4c, 6, 8 agus 10 de Roinn III d’Iarscríbhinn III, beidh
 na fíneálacha ionann le EUR 90 000 ar a laghad agus ní bheidh siad níos mó
 ná EUR 200 000;';
 (22) cuirtear an méid a leanas in ionad
 mhír 1 d'Airteagal 38a:
 '1. Maidir leis an gcumhacht chun gníomhartha
 tarmligthe a ghlacadh dá dtagraítear sa tríú fomhír d'Airteagal 5(6), in Airteagal 19(2),
 in Airteagal 23e(7), agus in Airteagal 37, tabharfar an chumhacht sin
 don Choimisiún go ceann tréimhse ceithre bliana ón 1 Meitheamh 2011.
 Déanfaidh an Coimisiún tuarascáil a tharraingt suas maidir leis an gcumhacht
 tharmligthe sé mhí, ar a dhéanaí, roimh dheireadh na tréimhse ceithre bliana.
 Déanfar tarmligean na cumhachta a fhadú go huathoibríoch i gcomhair tréimhsí
 comhfhaid, mura rud é go ndéanann Parlaimint na hEorpa nó an Chomhairle é a
 chúlghairm i gcomhréir le hAirteagal 38b.';
 (23) cuirtear an méid a leanas in ionad
 mhír 1 d'Airteagal 38b:
 '1. maidir le tarmligean na cumhachta dá
 dtagraítear sa tríú fomhír d'Airteagal 5(6), in Airteagal 19(2), in Airteagal 23e(7),
 agus in Airteagal 37, féadfaidh Parlaimint na hEorpa nó an Chomhairle é a
 chúlghairm tráth ar bith.';
 (24) Leasaítear Airteagal 39 mar seo
 a leanas:
 (a) cuirtear an méid seo a leanas in ionad
 mhír 1:
 'Faoin 7 Nollaig 2012, déanfaidh an Coimisiún
 measúnú ar chur i bhfeidhm an Rialacháin seo, lena n-áirítear measúnú ar an
 tslí a bhfuiltear ag brath ar rátálacha creidmheasa san Aontas, an tionchar ar
 an leibhéal comhchruinnithe sa mhargadh rátála creidmheasa, an costas agus na
 sochair atá le tionchar an Rialacháin agus oiriúnacht an luacha saothair ón
 eintiteas rátáilte don ghníomhaireacht rátála creidmheasa (an t‐eisitheoir
 i gcáil íocóra) agus cuirfidh sé tuarascáil ina thaobh faoi bhráid Pharlaimint
 na hEorpa agus na Comhairle';
 (b) cuirtear mír 4 seo a leanas léi:
 '4. Faoin 1 Iúil 2015, déanfaidh an Coimisiún
 measúnú ar an gcás sa mhargadh rátála creidmheasa, go háirithe maidir le rogha
 leordhóthanach a bheith ar fáil chun na ceanglais atá leagtha amach in Airteagal 6b
 agus in Airteagal 8b a chomhlíonadh. Déanfaidh an t‐athbhreithniú
 measúnú freisin ar an ngá le raon feidhme na n-oibleagáidí in Airteagal 8a
 a leathnú chun táirgí airgeadais eile a áireamh, lena n-áirítear bannaí atá
 faoi chumhdach.';
 (25) Leasaítear Iarscríbhinn I i
 gcomhréir le hIarscríbhinn I a ghabhann leis an Rialachán seo;
 (26) Leasaítear Iarscríbhinn II i
 gcomhréir le hIarscríbhinn II a ghabhann leis an Rialachán seo;
 (27) Leasaítear Iarscríbhinn III i
 gcomhréir le hIarscríbhinn III a ghabhann leis an Rialachán seo.
 Airteagal 2
 Teacht i bhfeidhm
 Tiocfaidh an Rialachán seo i bhfeidhm an lá
 tar éis lá a fhoilsithe in Iris Oifigiúil an Aontais Eorpaigh.
 Beidh feidhm, áfach, ag pointí (7), (9), (10), (12), (13) agus (25) d'Airteagal 1
 den Rialachán seo ón 1 Meitheamh 2014 chun críocha an mheasúnaithe dá
 dtagraítear in Airteagal 4(3)(b) agus i bpointe (b) den dara fomhír
 d'Airteagal 5(6) de Rialachán (CE) Uimh. 1060/2009 i dtaobh ceanglais
 tríú tír a bheith chomh dian céanna ar a laghad leis na ceanglais atá leagtha
 amach in Airteagal 6 go 12 den Rialachán sin.
 Beidh feidhm ag pointe (8) d'Airteagal 1
 den Rialachán seo maidir le hAirteagal 6a(1)(a) de Rialachán (CE) Uimh. 1060/2009,
 ón [bliain amháin tar éis don Rialachán seo teacht i bhfeidhm], i ndáil le haon
 scairshealbhóir nó ball de ghníomhaireacht rátála creidimheasa a raibh 5 %
 nó níos mó de chaipiteal gníomhaireachta creidmheasa amháin nós níos mó ina
 sheilbh aige an 15 Samhain 2011.
 Beidh an Rialachán seo ina cheangal
 go huile agus go hiomlán agus beidh sé infheidhme go díreach i ngach Ballstát.
 Arna dhéanamh sa Bhruiséil,
 Thar ceann Pharlaimint na hEorpa, Thar
 ceann na Comhairle,
 An tUachtarán An
 tUachtarán
 IARSCRÍBHINN I
 Leasaítear Iarscríbhinn I a ghabhann le
 Rialachán (CE) Uimh. 1060/2009 mar seo a leanas:
 (1) Leasaítear Roinn B mar seo a
 leanas:
 (a) cuirtear an méid seo a leanas in ionad phointe 1:
 '1. Aon choinbhleachtaí leasa iarbhír nó
 aon choinbhleachtaí leasa féideartha a d’fhéadfadh tionchar a imirt ar anailís
 nó ar bhreithiúnas a cuid anailísithe rátála, a cuid fostaithe, nó aon duine
 nádúrtha eile a bhfuil a chuid seirbhísí curtha ar fáil don ghníomhaireacht
 rátála creidmheasa, nó faoina rialú, agus a bhfuil páirt dhíreach acu i
 ngníomhaíochtaí rátála creidmheasa, agus aon duine a dhéanann rátálacha
 creidmheasa agus tuartha rátála a fhormheas, déanfaidh gníomhaireacht rátála
 creidmheasa iad a shainaithint agus a dhíbirt nó iad a bhainistiú agus a
 nochtadh go soiléir feiceálach.';
 (b) leasaítear pointe 3 mar seo a leanas:
 (i) cuirtear an méid seo a leanas in ionad
 abairte tosaigh na chéad fhomhíre:
 '3. Ní dhéanfaidh gníomhaireacht rátála
 creidmheasa rátáil chreidmheasa nó tuar rátála a eisiúint in aon cheann de na
 cásanna seo a leanas nó, i gcás inarb ann do rátáil chreidmheasa nó tuar rátála
 cheana, nochtfaidh sí láithreach go bhféadfadh tionchar a bheith ar an rátáil
 chreidmheasa nó ar an tuar rátála ag an méid seo a leanas:'
 (ii) cuirtear pointe (aa) a leanas
 isteach i ndiaidh phointe (a):
 '(aa) go bhfuil seilbh ag
 scairshealbhóir nó ball de ghníomhaireacht rátála creidmheasa a bhfuil 10 %
 de chaipiteal nó de chearta vótála na gníomhaireachta rátála creidmheasa sin
 ina sheilbh aige go díreach nó go hindíreach nó atá in ann, ar bhealach eile,
 tionchar suntasach a imirt ar ghníomhaíochtaí gnó na gníomhaireachta rátála
 creidmheasa, go bhfuil seilbh ag an ngeallsealbhóir nó ball sin go díreach nó
 go hindíreach ar ionstraimí airgeadais an eintitis rátáilte nó tríú páirtí
 gaolmhar nó go bhfuil leas úinéireachta díreach nó indíreach eile aige san eintiteas
 nó sa pháirtí sin, seachas gabháltais i scéimeanna comhinfheistíochta
 éagsúlaithe, lena n-áirítear cistí bainistithe amhail cistí pinsin nó árachas
 saoil, nach gcuireann ar a chumas tionchar suntasach a imirt ar ghníomhaíochtaí
 gnó na sceime;';
 (iii) cuirtear pointe (ba) a leanas
 isteach i ndiaidh phointe (b):
 '(ba) go n-eisítear an rátáil creidmheasa i
 ndáil le heintiteas rátáilte nó tríú páirtí gaolmhar a bhfuil 10 % de
 chaipiteal nó de chearta vótála na gníomhaireachta rátála creidmheasa sin ina
 sheilbh aige go díreach nó go hindíreach;';
 (iv) Cuirtear pointe (ca) a leanas isteach i ndiaidh phointe (c):
 '(ca) gur ball de bhord riaracháin nó
 maoirseachta an eintitis rátála nó tríú páirtí gaolmhar an scairshealbhóir nó
 an ball de ghníomhaireacht rátála creidmheasa a bhfuil 10 % nó níos mó de
 chaipiteal nó de cheart vótála na gníomhaireachta rátála creidmheasa sin ina
 sheilbh aige go díreach nó go hindíreach nó atá in ann, ar bhealach eile,
 tionchar suntasach a imirt ar ghníomhaíochtaí gnó na gníomhaireachta rátála
 creidmheasa;';
 (v) cuirtear an méid seo a leanas in ionad an
 dara fomhír:
 'Déanfaidh gníomhaireacht rátála creidmheasa
 measúnú láithreach freisin d’fhonn a dhéanamh amach an bhfuil forais ann chun
 an rátáil chreidmheasa nó an tuar creidmheasa atá ann cheana a athrátáil nó a
 tharraingt siar.';
 (c) cuirtear pointe 3a a leanas isteach:
 '3a. Áiritheoidh gníomhaireacht rátála
 creidmheasa nach bhfuil na táillí a ghearrann sí ar a cliaint as seirbhísí
 rátála agus coimhdeacha a sholáthar idirdhealaitheach agus go bhfuil siad
 bunaithe ar chostais iarbhír. Ní bheidh na táillí a ghearrfar as seirbhísí
 rátála ag brath ar leibhéal na rátála creidmheasa arna heisiúint ag an
 ngníomhaireacht rátála creidmheasa nó ar aon toradh eile ar an obair atá
 déanta.';
 (d) cuirtear an méid seo a leanas in ionad na
 chéad fomhíre de phointe 4:
 '4. Ní dhéanfaidh gníomhaireacht rátála
 creidmheasa ná aon duine a bhfuil 5 % ar a laghad de chaipiteal nó de
 cheart vótála na gníomhaireachta rátála ina sheilbh aige go díreach nó go
 hindíreach nó atá in ann, ar bhealach eile, tionchar suntasach a imirt ar
 ghníomhaíochtaí gnó na gníomhaireachta rátála creidmheasa, ní sholáthróidh sé
 seirbhísí comhairliúcháin ná comhairleacha don eintiteas rátáilte ná do thríú
 páirtí gaolmhar maidir le struchtúr corparáideach nó dlithiúil, sócmhainní,
 dliteanais nó gníomhaíochtaí an eintitis rátáilte nó an tríú páirtí gaolmhar
 sin.';
 (e) leasaítear pointe 7 mar seo a leanas:
 (i) cuirtear an méid seo a leanas in ionad phointe (a):
 '(a) i gcás gach cinnidh maidir le rátáil
 chreidmheasa agus tuar rátála, céannacht na n-anailísithe rátála a bheidh
 páirteach sa rátáil creidmheasa nó sa tuar rátála a chinneadh, céannacht na
 ndaoine a d’fhormheas an rátáil chreidmheasa nó an tuar rátála, faisnéis faoi
 cibé acu a iarradh an rátáil creidmheasa nó nár iarradh agus an dáta a rinneadh
 an ghníomhaíocht rátála creidmheasa;';
 (ii) cuirtear an méid seo a leanas in ionad phointe (d):
 '(d) na taifid a thugann tuairisc ar na
 nósanna imeachta agus na modheolaíochtaí atá bunaithe a úsáideann an
 ghníomhaireacht rátála creidmheasa chun rátálacha creidmheasa agus tuartha
 rátála a chinneadh;';
 (iii) cuirtear an méid seo a leanas in ionad phointe (e):
 '(e) na taifid agus na comhaid inmheánacha,
 lena n-áirítear faisnéis nach bhfuil ar fáil don phobal agus páipéir oibre, a
 úsáidtear mar bhonn d’aon chinneadh a ghlactar maidir le rátáil creidmheasa nó
 tuar rátála;';
 (2) Leasaítear Roinn C mar seo a
 leanas:
 (a) cuirtear an méid seo a leanas in ionad na
 habairte tosaigh i bpointe 2:
 '2. Ní bheidh aon duine dá dtagraítear i bpointe 1
 páirteach i rátáil chreidmheasa nó i dtuar rátála aon eintitis rátáilte áirithe
 a chinneadh, ná ní bheidh aon tionchar aige ar an gcinneadh, más rud é, i gcás
 an duine sin:
 (b) cuirtear an méid seo a leanas in ionad phointe (b)
 de phointe 3:
 '(b) nach nochtann sé aon fhaisnéis maidir le
 rátálacha creidmheasa, rátálacha creidmheasa nó tuartha rátála na
 gníomhaireachta rátála creidmheasa a d’fhéadfadh a bheith ann amach anseo, ach
 amháin don eintiteas rátáilte nó dá thríú páirtí gaolmhar;';
 (c) cuirtear an méid seo a leanas in ionad phointe 7:
 '7. Ní ghlacfaidh aon duine dá dtagraítear
 i bpointe 1 príomhphost bainistíochta leis an eintiteas rátáilte nó lena
 thríú páirtí gaolmhar taobh istigh de sé mhí ón uair a dhéanfar an rátáil
 chreidmheasa nó an tuar rátála.'
 (d) cuirtear an méid seo a leanas in ionad phointe 8:
 '8. Chun críocha Airteagal 7(4):
 (a) áiritheoidh na gníomhaireachtaí rátála
 creidmheasa nach mbeidh na príomh‐anailísithe rátála páirteach i
 ngníomhaíochtaí rátála creidmheasa a bhaineann leis an eintiteas rátáilte
 céanna nó lena thríú páirtithe gaolmhara ar feadh tréimhse níos faide ná
 ceithre bliana;
 (b) áiritheoidh gníomhaireachtaí rátála
 creidmheasa seachas na gníomhaireachtaí sin a fuair sainordú ó eisitheoir nó
 óna thríú páirtí gaolmhar agus na gníomhaireachtaí rátála creidmheasa ar fad a
 eisíonn rátálacha ceannasacha an méid seo a leanas:
 (i) ní bheidh na hanailísithe rátála
 páirteach i ngníomhaíochtaí rátála creidmheasa a bhaineann leis an eintiteas
 rátáilte céanna nó lena thríú páirtithe gaolmhara ar feadh tréimhse níos faide
 ná cúig bliana;
 (ii) ní bheidh na daoine a fhormheasann
 rátálacha creidmheasa páirteach i ngníomhaíochtaí rátála creidmheasa a
 bhaineann leis an eintiteas rátáilte céanna nó lena thríú páirtithe gaolmhara
 ar feadh tréimhse níos faide ná seacht mbliana.
 Ní bheidh na daoine dá dtagraítear i bpointe (a)
 agus i bpointe (b) den chéad fhomhír bainteach le gníomhaíochtaí rátála
 creidmheasa a bhaineann leis an eintiteas rátáilte nó leis na tríú páirtithe
 gaolmhara dá dtagraítear san pointí sin taobh istigh de dhá bhliain ó dheireadh
 na dtréimhsí atá leagtha amach sna pointí sin.';
 (3) cuirtear an méid seo
 a leanas in ionad teideal Roinn D:
 'Rialacha maidir le rátálacha creidmheasa agus
 tuartha rátála a thíolacadh;
 (4) Leasaítear Cuid I de Roinn D
 mar seo a leanas:
 (a) cuirtear an méid seo a leanas in ionad phointe 1:
 '1. Áiritheoidh gníomhaireacht rátála
 creidmheasa go sonróidh rátáil chreidmheasa agus tuar rátála, go soiléir
 feiceálach, ainm agus teideal poist an phríomhanailísí rátála in aon
 ghníomhaíocht rátála creidmheasa ar leith mar aon le hainm agus post an duine a
 bhfuil an fhreagracht air den Chuid Is mó as an rátáil chreidmheasa nó an
 tuar rátála a fhormheas.';
 (b) leasaítear pointe 2 mar seo a leanas:
 (i) cuirtear an méid seo a leanas in ionad phointe (a):
 '(a) go léirítear na foinsí ar fad atá
 ábhartha go substaintiúil a úsáideadh chun an rátáil chreidmheasa nó an tuar
 rátála a ullmhú, lena n-áirítear an t‐eintiteas rátáilte nó, nuair is
 iomchuí, tríú páirtí gaolmhar, chomh maith lena léiriú ar nochtadh an rátáil
 chreidmheasa nó an tuar rátála don eintiteas rátáilte sin nó dá thríú páirtí
 gaolmhar agus an ndearnadh leasú ar an rátáil chreidmheasa nó an tuar rátála i
 ndiaidh an nochta sin sular eisíodh í/é;
 (ii) cuirtear an méid seo a leanas in
 ionad phointe (d) agus phointe (e):
 '(d) go dtugtar le fios go soiléir feiceálach
 an dáta ar a scaoileadh an rátáil chreidmheasa den chéad uair lena dáileadh
 agus an uair a rinneadh an nuashonrú is deireanaí air, lena n‐áirítear
 aon tuar rátála;
 (e) go dtugtar faisnéis i dtaobh an mbaineann
 an rátáil chreidmheasa le hionstraim airgeadais nua-eisithe agus an bhfuil an
 ghníomhaireacht rátála creidmheasa ag rátáil na hionstraime airgeadais den
 chéad uair; agus',
 (iii) cuirtear pointe (f) a leanas
 isteach:
 '(f) i gcás tuair rátála, go dtugtar le fios
 an tréimhse a mbeifear ag súil le hathrú ar an rátáil chreidmheasa lena linn.';
 (c) cuirtear isteach pointe 2a seo a leanas:
 '2a. Nuair a nochtfaidh
 sí modheolaíochta, samhlacha agus príomhthoimdí rátála, cuirfidh gníomhaireacht
 rátála creidmheasa Treoir leis ina mhíneofar na toimhdí, na paraiméadair
 na teorainneacha agus neamhchinnteachtaí a bhaineann leis an samhlacha agus na
 modheolaíochtaí rátála a úsáidtear sna rátálacha creidmheasa, lena n-áirítear
 ionsamhaltaí de na cásanna struis a rinne an ghníomhaireacht agus iad ag bunú
 na rátálacha, faisnéis rátála creidmheasa ar anailís sreafa airgid atá déanta
 aige nó a bhfuil sé ag brath uirthi agus, nuair is infheidhme, léiriú ar aon
 athrú a bhfuiltear ag súil leis sa rátáil airgid. Beidh an
 Treoir sin soiléir agus éasca le tuiscint.';
 (d) cuirtear an méid seo a leanas in ionad phointe 3:
 '3. Cuirfidh an ghníomhaireacht rátála
 creidmheasa an t‐eintiteas rátáilte ar an eolas faoin rátáil chreidmheasa
 nó faoin tuar rátála le linn uaireanta oibre an eintitis rátáilte, agus lá
 iomlán oibre ar a laghad sula bhfoilseofar iad. Áireofar san fhaisnéis sin na
 príomhfhorais ar a bhfuil an rátáil nó an tuar bunaithe chun deis a thabhairt
 don eintiteas aird na gníomhaireachta rátála creidmheasa a tharraingt ar aon
 earráid sna fíricí.';
 (e) cuirtear an méid seo a leanas in ionad na
 chéad fhomhíre de phointe 4:
 '4. Luafaidh gníomhaireacht rátála
 creidmheasa go soiléir feiceálach aon tréithe agus teorainneacha a ghabhann
 leis an rátáil chreidmheasa nó leis an tuar rátála nuair a bheidh na rátálacha
 creidmheasa nó na tuartha rátála á nochtadh aici. Go háirithe, sonróidh
 gníomhaireacht rátála creidmheasa go feiceálach nuair a bheidh aon rátáil
 chreidmheasa nó tuar rátála á nochtadh aici cibé acu a mheasann sí go bhfuil
 caighdeán na faisnéise atá ar fáil maidir leis an eintiteas rátáilte sásúil nó
 nach bhfuil agus a mhéid is d'fhíoraigh sí an fhaisnéis a chuir an t‐eintiteas
 rátáilte nó a thríú páirtí gaolmhar ar fáil. Más cineál eintitis nó ionstraime
 airgeadais a bhfuil a shonraí stairiúla nó a sonraí stairiúla teoranta an t‐eintiteas
 nó an ionstraim a bhaineann le rátáil creidmheasa nó le tuar, cuirfidh an
 ghníomhaireacht rátála creidmheasa na teorainneacha sin in iúl go soiléir, in
 áit fheiceálach.';
 (f) cuirtear an méid seo a leanas in ionad
 na chéad fhomhíre de phointe 5:
 '5. Nuair a bheidh rátáil chreidmheasa á
 fógairt nó tuar rátála á fhógairt, míneoidh gníomhaireacht rátála creidmheasa
 ina cuid preaseisiúintí nó tuarascálacha na príomhghnéithe atá mar bhunús leis
 an rátáil chreidmheasa nó leis an tuar rátála.';.
 (g) cuirtear pointe 6 seo a leanas
 isteach:
 '6. Nochtfaidh gníomhaireacht rátála
 creidmheasa ar a láithreán gréasáin, ar bhonn leanúnach, faisnéis faoi na
 heintitis nó na hionstraimí fiachais ar fad a chuirtear faoina bráid chun
 athbhreithniú tosaigh nó réamhrátáil a dhéanamh orthu. Déanfar an nochtadh sin
 is cuma cé acu a shíníonn na heisitheoirí conradh leis an ngníomhaireacht
 rátála creidmheasa le haghaidh rátáil chríochnaitheach nó nach síníonn.';
 (5) scriostar pointe 3 agus pointe 4 de Chuid II
 de Roinn D;
 (6) cuirtear Cuid III a leanas
 isteach i Roinn D:
 'III. Breisoibleagáidí i ndáil le rátálacha
 ceannasacha
 1. I gcás ina n-eisíonn gníomhaireacht rátála
 creidmheasa rátáil cheannasach nó tuar rátála gaolmhar, beidh ag gabháil leis
 an rátáil nó leis an tuar rátála tuarascáil mhionsonraithe taighde ina míneofar
 na toimhdí, na paraiméadair, na teorainneacha agus na neamhchinnteachtaí agus
 aon ghné eile a chuirfear san áireamh agus an rátáil sin á cinneadh nó an tuar
 sin á chinneadh. Beidh an tuarascáil sin soiléir agus éasca le tuiscint.
 2. Áireofar i dtuarascáil taighde a ghabhann le
 hathrú ar an rátáil cheannasach a bhí ann roimhe sin nó leis an tuar rátála
 gaolmhar na gnéithe seo a leanas:
 (a) Meastóireacht mhionsonraithe ar na
 hathruithe ar an toimhde chainníochtúil atá ina bonn leis an athrú ar rátáil
 agus le hualú na n-athruithe sin. Ba cheart cur síos ar na gnéithe seo a leanas
 a bheith san áireamh sa mheastóireacht mhionsonraithe: ioncam per capita,
 fás ar OTI, boilsciú, iarmhéid fioscach, iarmhéid seachtrach, fiachas
 seachtrach, táscaire le haghaidh forbartha eacnamaíche, táscaire le haghaidh
 mainneachtana agus aon toisc ábhartha eile a chuirfear san áireamh. Ba cheart
 ualú gach toisce a chur san áireamh;
 (b) Meastóireacht mhionsonraithe ar na
 hathruithe ar an toimhde cháilíochtúil atá ina bonn leis an athrú ar rátáil
 agus le hualú na n-athruithe sin.
 (c) Cur síos mionsonraithe ar na rioscaí, na
 teorainneacha agus na neamhchinnteachtaí a bhaineann leis an athrú ar rátáil;
 agus
 (d) Achoimre ar mhiontuairiscí chruinniú an
 choiste rátála tráth a rinneadh cinneadh maidir leis an athrú ar rátáil.
 3. I gcás ina n-eisíonn gníomhaireacht rátála
 creidmheasa rátálacha ceannasacha nó tuartha rátála gaolmhara, ní fhoilseoidh
 sé na rátálacha nó na tuartha sin go dtí go dtí am scoir gnó na n-ionad trádála
 atá bunaithe san Aontas, agus uair amháin ar a laghad sula n-osclófar iad. Ní
 dhéanfar difear do phointe 3 de Roinn D.I.';
 (7) leasaítear Cuid I de Roinn E
 mar seo a leanas:
 (a) cuirtear an méid seo a leanas in ionad phointe 3:
 '3. beartas na gníomhaireachta rátála
 creidmheasa maidir le rátálacha creidmheasa agus cumarsáidí gaolmhara eile,
 lena n-áirítear tuartha rátála, a fhoilsiú;';
 (b) cuirtear an méid seo a leanas in ionad phointe 6:
 '6. aon mhodhnú ábhartha ar a córais,
 acmhainní nó nósanna imeachta;
 (8) leasaítear
 an chéad fhomhír de phointe 2 de Chuid II de Roinn E mar seo a
 leanas:
 (a) cuirtear
 an méid seo a leanas in ionad phointe (a):
 '(a) liosta na dtáillí a ghearrfar ar gach
 cliant as seirbhísí aonair rátála agus as aon seirbhísí coimhdeacha;';
 (b) cuirtear pointe (aa) a leanas
 isteach:
 '(aa) a beartas praghsála, lena n-áirítear
 struchtúr na dtáillí agus na critéir phraghsála i ndáil le rátálacha le
 haghaidh aicmí sócmhainne éagsúla;';
 (9) leasaítear Cuid III de Roinn E
 mar seo a leanas:
 (a) cuirtear an méid seo a leanas in ionad phointe 3:
 '3. staidreamh maidir le leithdháileadh na
 foirne ar rátálacha creidmheasa nua, athbhreithnithe ar rátáil chreidmheasa,
 modheolaíocht nó meastóireacht ar shamhlacha agus ar bhainistíocht shinsearach,
 agus ar leithdháileadh na foirne ar gníomhaíochtaí rátála i ndáil leis na haicmí
 sócmhainne éagsúla (corparáideach – airgeadas struchtúraithe – ceannasach);';
 (b) cuirtear an méid seo a leanas in ionad phointe 7:
 '7. faisnéis airgeadais ar ioncam na
 gníomhaireachta rátála creidmheasa, lena n‐áirítear an láimhdeachas
 iomlán, roinnte idir táillí ó rátáil creidmheasa agus seirbhísí coimhdeacha
 agus cur síos cuimsitheach ar an dá cheann, lena n-áirítear an t‐ioncam a
 ghintear ó sheirbhísí coimhdeacha a sholáthraítear do chliaint de sheirbhísí
 rátála agus leithdháileadh na dtáillí ar rátálacha aicmí sócmhainne éagsúla.
 Áireofar san fhaisnéis maidir le láimhdeachas iomlán leithdháileadh geografach
 an láimhdeachais sin ar ioncam a ghintear san Aontas agus ioncam ar fud an
 domhain;';
 IARSCRÍBHINN II
 I bpointe 1 d'Iarscríbhinn II a
 ghabhann le Rialachán (CE) Uimh. 1060/2009, cuirtear "den
 Aontas" in ionad "den Chomhphobal".
 IARSCRÍBHINN III
 Leasaítear Iarscríbhinn III a ghabhann le
 Rialachán (CE) Uimh. 1060/2009 mar seo a leanas:
 (1) Leasaítear Cuid I mar seo a
 leanas:
 (a) cuirtear an méid seo a leanas in ionad
 phointí 19, 20 agus 21:
 '19. Sáraíonn an ghníomhaireacht rátála
 creidmheasa Airteagal 6(2), i dteannta phointe 1 de Roinn B d'Iarscríbhinn I,
 mura ndéanann sí aon choinbhleachtaí leasa iarbhír nó aon choinbhleachtaí leasa
 féideartha a d’fhéadfadh tionchar a imirt ar anailís nó ar bhreithiúnas a cuid
 anailísithe rátála, a cuid fostaithe, nó aon duine nádúrtha eile a bhfuil a
 chuid seirbhísí curtha ar fáil don ghníomhaireacht rátála creidmheasa, nó
 faoina rialú, agus a bhfuil páirt dhíreach acu in eisiúint rátála creidmheasa
 nó aon duine a dhéanann rátálacha creidmheasa agus tuartha rátála a fhormheas,
 mura ndéanann sí na coinbhleachtaí leasa sin a shainaithint agus a dhíbirt nó
 iad a bhainistiú agus a nochtadh go soiléir nó go feiceálach.
 20. Sáraíonn an ghníomhaireacht rátála creidmheasa
 Airteagal 6(2), i dteannta na chéad mhíre de phointe 3 de Roinn B
 d'Iarscríbhinn I, má dhéanann sí rátáil chreidmheasa nó tuar rátála a
 eisiúint sna himthosca atá leagtha amach sa chéad mhír den phointe sin nó,
 i gcás rátála creidmheasa atá ann cheana, mura nochtann sí láithreach go
 bhféadfadh na himthosca sin difear a dhéanamh don rátáil chreidmheasa.
 21. Sáraíonn an ghníomhaireacht rátála creidmheasa
 Airteagal 6(2), i dteannta an dara mír de phointe 3 de Roinn B
 d'Iarscríbhinn I, mura ndéanann sí measúnú láithreach i dtaobh an bhfuil
 forais ann chun an rátáil chreidmheasa nó an tuar rátála atá ann cheana a
 athrátáil nó a tharraingt siar.';
 (b) cuirtear pointí nua 26a go 26f a leanas
 isteach:
 '26a. Sáraíonn an ghníomhaireacht rátála
 creidmheasa a shínigh conradh le heisitheoir nó lena thríú páirtí gaolmhar
 maidir le rátálacha creidmheasa a eisiúint i leith an eisitheora, sáraíonn sí Airteagal 6b(1)
 trí rátálacha creidmheasa a eisiúint i leith an eisitheora sin ar feadh
 tréimhse níos faide ná trí bliana.
 26b. Sáraíonn an ghníomhaireacht rátála
 creidmheasa a shínigh conradh le heisitheoir nó lena thríú páirtí gaolmhar
 maidir le rátálacha creidmheasa a eisiúint i leith ionstraimí fiachais an
 eisitheora, sáraíonn sí Airteagal 6b(2) trí rátálacha creidmheasa a
 eisiúint i leith deich n-ionstraim fiachais ar a laghad de chuid an eisitheora
 céanna le linn tréimhse níos faide ná 12 mhí nó trí rátálacha creidmheasa
 a eisiúint i leith ionstraimí fiachais an eisitheora ar feadh tréimhse níos
 faide ná 3 bliana.
 26c. Sáraíonn an
 ghníomhaireacht rátála creidmheasa a shínigh conradh le heisitheoir in éineacht
 le gníomhaireacht rátála creidmheasa amháin eile ar a laghad, sáraíonn sí Airteagal 6b(3)
 toisc go bhfuil caidreamh conarthach idir é agus an t‐eisitheoir ar feadh
 tréimhse níos faide ná sé bliana.
 26d. Sáraíonn an ghníomhaireacht rátála
 creidmheasa a shínigh conradh le heisitheoir nó lena thríú páirtí gaolmhar
 maidir le rátálacha creidmheasa a eisiúint i leith an eisitheora nó i leith
 ionstraimí fiachais an eisitheora, sáraíonn sí Airteagal 6b(4) toisc nach
 n-urramaíonn sí an toirmeasc atá ar rátálacha creidmheasa a eisiúint i leith an
 eisitheora nó a ionstraimí fiachais ar feadh tréimhse ceithre bliana ó
 dheireadh uastréimhse an ghaoil chonarthaigh dá dtagraítear i mír 1 go 3
 d'Airteagal 6b.
 26e. Sáraíonn an ghníomhaireacht rátála
 creidmheasa a shínigh conradh le heisitheoir nó lena thríú páirtí gaolmhar
 maidir le rátálacha creidmheasa a eisiúint i leith an eisitheora nó i leith
 ionstraimí fiachais an eisitheora, sáraíonn sí Airteagal 6b(6) mura
 gcuireann sí ar fáil ag deireadh uastréimhse an ghaoil chonarthaigh leis an
 eisitheoir nó lena thríú páirtí gaolmhar, comhad aistrithe ina bhfuil an
 fhaisnéis is gá le haghaidh gníomhaireachta rátála creidmheasa nua atá ar
 conradh ag an eisitheoir nó lena thríú páirtí gaolmhar chun rátálacha
 creidmheasa a eisiúint i leith an eisitheora sin nó i leith a ionstraimí
 fiachais.
 ';
 (c) cuirtear an méid seo a leanas in ionad phointe 33:
 'Sáraíonn an ghníomhaireacht rátála creidmheasa Airteagal 7(3),
 i dteannta phointe 2 de Roinn C d'Iarscríbhinn I, mura
 n-áirithíonn sí nach bhfuil duine dá dtagraítear i bpointe 1 den Roinn sin
 páirteach sa rátáil chreidmheasa nó sa tuar rátála dá dtagraítear i bpointe 2
 den Roinn sin a chinneadh nó nach n-imríonn sé aon tionchar eile air sin.';
 (d) cuirtear an méid seo a leanas in ionad phointe 36:
 '36. Sáraíonn an
 ghníomhaireacht rátála creidmheasa Airteagal 7(3), i dteannta phointe 7
 de Roinn C d'Iarscríbhinn I, mura n-áirithíonn sí nach dtéann duine
 dá dtagraítear i bpointe 1 den Roinn sin i mbun príomhphoist
 bhainistíochta leis an eintiteas rátáilte nó lena thríú páirtí gaolmhar taobh
 istigh de shé mhí ón uair a dhéantar an rátáil chreidmheasa nó an tuar
 rátála.';
 (e) cuirtear an méid seo a leanas in ionad
 phointí 38, 39 agus 40:
 '38. Sáraíonn an ghníomhaireacht rátála
 creidmheasa Airteagal 7(4), i dteannta phointe (i) de phointe (b)
 den chéad mhír de phointe 8 de Roinn C d'Iarscríbhinn I, mura n‐áirithíonn
 sí, i gcás ina soláthraíonn sí rátálacha creidmheasa gan iarraidh, nach bhfuil
 baint ag anailísí rátála le gníomhaíochtaí rátála creidmheasa a bhaineann leis
 an eintiteas rátáilte céanna nó lena thríú páirtithe gaolmhara ar feadh
 tréimhse níos faide ná cúig bliana.
 39. Sáraíonn an ghníomhaireacht rátála creidmheasa
 Airteagal 7(4), i dteannta phointe (ii) de phointe (b) den chéad
 mhír de phointe 8 de Roinn C d'Iarscríbhinn I, mura n‐áirithíonn
 sí, i gcás ina soláthraíonn sí rátálacha creidmheasa gan iarraidh, nach bhfuil
 baint ag duine a fhormheasann rátálacha creidmheasa leis na gníomhaíochta
 rátála creidmheasa a bhaineann leis an eintiteas rátáilte céanna nó lena thríú
 páirtithe gaolmhara ar feadh tréimhse níos faide ná seacht mbliana.
 40. Sáraíonn an ghníomhaireacht rátála creidmheasa
 Airteagal 7(4), i dteannta an dara mír de phointe 8 de Roinn C d'Iarscríbhinn I,
 mura n-áirithíonn sí nach bhfuil baint ag duine dá dtagraítear i bpointe (a)
 agus i bpointe (b) den chéad mhír den phointe sin le gníomhaíochtaí
 rátála creidmheasa a bhaineann leis an eintiteas rátáilte nó leis na tríú
 páirtithe gaolmhara dá dtagraítear sna pointí sin taobh istigh de dhá bhliain ó
 dheireadh na dtréimhsí a leagtar amach sna pointí sin.';
 (f) cuirtear an méid seo a leanas in ionad phointe 42:
 Sáraíonn an ghníomhaireacht rátála creidmheasa Airteagal 8(2)
 mura ndéanann sí bearta leordhóthanacha a ghlacadh, a chur chun feidhme ná a
 fhorfheidhmiú d’fhonn a áirithiú go bhfuil na rátálacha creidmheasa agus na
 tuartha rátála a eisíonn sí bunaithe ar anailís chríochnúil ar an bhfaisnéis ar
 fad atá ar fáil di agus atá ábhartha dá hanailís de réir a cuid modheolaíochtaí
 rátála.';
 (g) cuirtear an méid seo a leanas in ionad phointe 46:
 Sáraíonn an ghníomhaireacht rátála creidmheasa an
 chéad abairt den chéad fhomhír d’Airteagal 8(5) mura ndéanann sí
 faireachán ar a rátálacha creidmheasa seachas na rátálacha ceannasacha nó mura
 ndéanann sí athbhreithniú ar a cuid rátálacha creidmheasa seachas na rátálacha
 ceannasacha nó na modheolaíochtaí ar bhonn leanúnach agus uair amháin sa
 bhliain ar a laghad.'
 (h) cuirtear isteach pointe 46a seo a
 leanas:
 '46a. Sáraíonn an ghníomhaireacht rátála
 creidmheasa an dara fomhír d’Airteagal 8(5) i dteannta na chéad abairte
 den chéad fhomhír d'Airteagal 8(5) mura ndéanann sí faireachán ar a
 rátálacha ceannasacha nó mura ndéanann sí athbhreithniú ar a cuid rátálacha
 ceannasach ar bhonn leanúnach agus uair amháin gach 6 mhí ar a laghad.';
 (i) cuirtear isteach pointe 49a seo a
 leanas:
 '49a. Sáraíonn an ghníomhaireacht rátála
 creidmheasa pointe (c) d'Airteagal 8(7) i dteannta phointe (c)
 d'Airteagal 8(6) mura ndéanann sí athrátáil ar rátáil chreidmheasa i gcás
 ina ndéanann earráidí sna modheolaíochtaí nó ina gcur i bhfeidhm difear
 d'eisiúint na rátála creidmheasa sin.';
 (2) Leasaítear Cuid II mar seo a
 leanas:
 (a) cuirtear pointe 3a agus pointe 3b
 seo a leanas isteach:
 '3a. Sáraíonn an ghníomhaireacht rátála
 creidmheasa an dara fomhír d'Airteagal 8(5a) mura dtugann sí fógra don
 ÚEUM maidir leis na hathruithe atá beartaithe i ndáil leis na modheolaíochtaí
 rátála, na samhlacha rátála nó na príomhthoimhdí rátála nó na modheolaíochtaí
 nua, na samhlacha nua nó na príomhthoimhdí nua atá beartaithe.
 3b. Sáraíonn an ghníomhaireacht rátála creidmheasa
 pointe (a) d'Airteagal 8(7) mura dtugann sí fógra don ÚEUM maidir le
 hearráidí a fuarthas sna modheolaíochtaí nó ina gcur i bhfeidhm.';
 (b) cuirtear pointe 4a a leanas isteach:
 '4a. Sáraíonn an ghníomhaireacht rátála
 creidmheasa Airteagal 11a(1) mura gcuireann sí an fhaisnéis is gá ar fáil
 nó mura soláthraíonn sí an fhaisnéis sin san fhormáid a éilítear agus dá
 dtagraítear sa mhír sin.';
 (3) Leasaítear Cuid III mar seo a
 leanas:
 (a) cuirtear pointe 3a a leanas isteach:
 '3a. Sáraíonn an ghníomhaireacht rátála
 creidmheasa an chéad fhomhír d'Airteagal 8(5a) mura bhfoilsíonn sí ar a
 láithreán gréasáin na hathruithe atá beartaithe ar na modheolaíochtaí rátála,
 na samhlacha rátála nó na príomhthoimhdí rátála nó na modheolaíochtaí nua, na
 samhlacha nua nó na príomhthoimdí rátála nua atá beartaithe mar aon le míniú
 mionsonraithe ar na cúiseanna leis na hathruithe beartaithe agus leis na
 himpleachtaí a bheidh acu.';
 (b) cuirtear pointe 4a, pointe 4b agus
 pointe 4c a leanas isteach:
 '4a. Sáraíonn an ghníomhaireacht rátála
 creidmheasa pointe (aa) d'Airteagal 8(6), i gcás ina bhfuil sé
 beartaithe aici modheolaíochtaí nua a úsáid, mura bhfoilsíonn sí láithreach ar
 a láithreán gréasáin na modheolaíochtaí nua mar aon le míniú mionsonraithe
 fúthu.
 4b. Sáraíonn an ghníomhaireacht rátála creidmheasa
 pointe (a) d'Airteagal 8(7) mura dtugann sí fógra do na heintitis
 rátáilte lena mbaineann maidir le hearráidí ina modheolaíochtaí nó ina gcur i
 bhfeidhm.
 4c. Sáraíonn an ghníomhaireacht rátála creidmheasa
 pointe (b) d'Airteagal 8(7) mura bhfoilsíonn sí ar a láithreán
 gréasáin earráidí ina modheolaíochtaí nó ina gcur i bhfeidhm.';
 (c) cuirtear an méid seo a leanas in ionad phointe 6
 agus phointe 7:
 '6. Sáraíonn an ghníomhaireacht rátála creidmheasa
 Airteagal 10(2), i dteannta phointe 1 nó phointe 2, 2a, na chéad
 mhíre de phointe 4 nó phointe 5 nó 6 de Chuid I de Roinn D d'Iarscríbhinn I
 nó i dteannta Chuid II nó Chuid III de Roinn D d'Iarscríbhinn I,
 mura soláthraíonn sí an fhaisnéis a cheanglaítear leis na forálacha sin agus
 rátáil chreidmheasa á tíolacadh nó tuar creidmheasa á thíolacadh.
 7. Sáraíonn an ghníomhaireacht rátála creidmheasa Airteagal 10(2),
 i dteannta phointe 3 de Chuid I de Roinn D d'Iarscríbhinn I,
 mura gcuireann sí an t‐eintiteas rátáilte ar an eolas le linn uaireanta
 oibre an eintitis rátáilte, agus lá iomlán oibre a laghad sula bhfoilsítear
 í/é, faoin rátáil chreidmheasa nó faoin tuar rátála.
 [1] Rialachán (CE) Uimh. 1060/2009
 ó Pharlaimint na hEorpa agus ón gComhairle an 16 Meán Fómhair 2009 maidir le
 gníomhaireachtaí rátála creidmheasa, IO L 302, 17.11.2009.
 [2] Rialachán (AE) Uimh. 513/2011
 ó Pharlaimint na hEorpa agus ón gComhairle an 11 Bealtaine 2011 lena leasaítear
 Rialachán (CE) Uimh. 1060/2009 maidir le gníomhaireachtaí rátála
 creidmheasa, IO L 145, 31.5.2011.
 [3] COIM (2010) 301 leagan críochnaitheach.
 [4] Ar fáil ag
 http://ec.europa.eu/internal_market/consultations/2010/cra_en.htm.
 [5] http://www.europarl.europa.eu/oeil/FindByProcnum.do?lang=en&procnum=INI/2010/2302.
 [6] http://www.financialstabilityboard.org/publications/r_101027.pdf .
 [7] Togra ón gCoimisiún an 20 Iúil 2011
 maidir le Treoir ó Pharlaimint na hEorpa agus ón gComhairle maidir le
 rochtain ar ghníomhaíocht institiúidí creidmheasa agus maoirseacht stuamachta
 institiúidí creidmheasa agus gnólachtaí infheistíochta agus lena leasaítear
 Treoir 2002/87/CE ó Pharlaimint na hEorpa agus ón gComhairle maidir le maoirseacht
 fhorlíontach ar institiúidí creidmheasa, ar ghnóthais árachais agus ar
 ghnólachtaí infheistíochta in ilchuideachta airgeadais COIM(2011) 453 leagan
 críochnaitheach. Féach
 pointe (b) Airteagal 77.
 [8] Togra ón gCoimisiún an 15 Samhain
 2011 le haghaidh Rialacháin ó Pharlaimint na hEorpa agus ón gComhairle lena
 leasaítear Treoir 2009/65/CE maidir le comhordú dlíthe, rialachán agus
 forálacha riaracháin a bhaineann le gnóthais le haghaidh comhinfheistíochta in
 urrúis inaistrithe (GCUI) agus Treoir 2011/61/AE maidir le Bainsiteoirí
 Cistí Infheistíochta Malartacha i ndáil le bheith ag brath an iomarca ar
 rátálacha creidmheasa, COIM (2011) xxxx leagan críochnaitheach.
 [9] Gníomhaíochtaí tobanna is ea
 "éifeachtaí aille" a eascraíonn ó íosghrádú ar an rátáil chreidmheasa
 faoi thairseach shonrach, i gcás inar féidir éifeacht neamhréireach
 chascáidithe a bheith ag íosghrádú ar urrús aonair.
 [10] IO L 302, 17.11.2009, lch. 32.
 [11] “1. Gearrfaidh an ÚEUM táillí ar na
 gníomhaireachtaí rátála creidmheasa i gcomhréir leis an Rialachán seo agus leis
 an rialachán maidir le táillí dá dtagraítear i mír 2. Cumhdófar leis na táillí sin caiteachas iomlán riachtanach ÚEUM maidir
 le clárúchán agus maoirseacht gníomhaireachtaí rátála creidmheasa agus aisíoc
 aon chostas a d'fhéadfadh na húdaráis inniúla a thabhú agus iad i mbun oibre de
 bhun an Rialacháin seo, go háirithe mar thoradh ar aon tarmligean cúraimí i
 gcomhréir le hAirteagal 30.”
 [12] IO C , , lch.
 [13] IO C , , lch.
 [14] IO L 302, 17.11.2009, lch. 1.
 [15] IO L 145, 31.5.2011, lch. 30.
 [16] 2010/2302/INI.
 [17] IO L 390, 31.12.2004, lch. 38.
 [18] OJ C , , p.
 [19] 2010/2302 (INI).
 [20] IO L ... , p.